Diari Oficial de la Generalitat Valenciana


Sumari del DOGV 6440, del 18-01-2011 (2010/14351)

RESOLUCIÓ de 17 de desembre de 2010, de la Direcció General de Treball, Cooperativisme i Economia Social, per la qual es disposa el registre i la publicació del VI Conveni Col·lectiu Laboral Autonòmic de Centres i Servicis d'Atenció a Persones Discapacitades de la Comunitat Valenciana (Codi 8000335).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6440

Data del DOGV
:   18-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/14119


Data del document
:   17-12-2010

Organisme emissor
:   Conselleria d'Economia, Hisenda i Ocupació

Tipus de document
:   Resolució

Correcció d'errades

 Descriptors 

:   * conveni col·lectiu

RESOLUCIÓ de 17 de desembre de 2010, de la Direcció General de Treball, Cooperativisme i Economia Social, per la qual es disposa el registre i la publicació del VI Conveni Col·lectiu Laboral Autonòmic de Centres i Servicis d'Atenció a Persones Discapacitades de la Comunitat Valenciana (Codi 8000335). [2010/14427]  
Vist el text del VI Conveni Col·lectiu Laboral Autonòmic de Centres i Servicis d'Atenció a Persones Discapacitades de la Comunitat Valenciana, subscrit per la Comissió Negociadora en data 29 de juny de 2010, que està integrada de part empresarial, per representants de les organitzacions FEAD, ASELDICOVA i FEVALCEE, i de part dels treballadors, per representants dels sindicats CC OO-PV i FETE-UGT-PV, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, text refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball, Cooperativisme i Economia Social, d'acord amb les competències que té transferides pel Reial Decret 4105/82, de 29 de desembre, acorda:  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.  
Segon  
Disposar que siga publicat en el Diari Oficial de la Comunitat Valenciana.  
València, 17 de desembre de 2010.- El director general de Treball, Cooperativisme i Economia Social: Román Ceballos Sancho.  
VI CONVENI COL·LECTIU LABORAL AUTONÒMIC DE CENTRES I SERVICIS D'ATENCIÓ A PERSONES DISCAPACITADES DE LA COMUNITAT VALENCIANA  
TÍTOL I: DISPOSICIONS GENERALS  
CAPÍTOL I. ÀMBITS  
Article 1. Àmbit territorial  
El present conveni s'aplicarà en tot el territori de la Comunitat Valenciana.  
Article 2. Àmbit funcional  
Als efectes del present conveni, s'entén per centres d'atenció a persones amb discapacitat aquells que, prescindint de la naturalesa, tipus o caràcter de l'entitat propietària, tenen per objecte l'atenció, assistència, formació, rehabilitació, promoció o inserció laboral de persones amb problemes i alteracions de tipus físic, sensorial, psíquic, caracterològic, de personalitat o trastorns de conducta social, així com les institucions i associacions constituïdes amb esta finalitat.  
De manera específica este conveni s'aplicarà als centres de:  
- Centres de dia d'atenció primerenca  
- Centres ambulatoris d'atenció primerenca/Centre de diagnòstic, desenvolupament infantil i atenció primerenca  
- Centres d'educació especial  
- Centres ocupacionals  
- Centres especials d'ocupació  
- Centres de dia específics de paràlisi cerebral  
- Centres de dia per a discapacitats greument afectats  
- Centres de dia per a malalts mentals crònics  
- Centres específics per a malalts mentals crònics   
- Residències per a persones amb discapacitat, malaltia mental i paràlisi cerebral  
- Habitatges tutelats o assistits  
- Centres d'oci i temps lliure  
- Institucions i associacions d'atenció a les persones amb discapacitat.  
- Centres de rehabilitació i integració social de malalts mentals.  
I qualsevol altre centre que ja existisca o que es cree i la funció del qual siga l'especificada en el primer punt d'este article.  
S'exclouen de l'àmbit funcional del present conveni els centres específics de malalts mentals crònics (CEEM) la titularitat i la gestió dels quals es duga a terme de forma privada, que vinguen acollint-se al "Conveni Col·lectiu de Centres Específics de Malalts Mentals Crònics, la titularitat i la gestió dels quals es duga a terme de forma privada (codi 8000635)".  
El present conveni té per objecte la regulació de les condicions mínimes de treball entre els centres i institucions d'atenció a persones amb discapacitat, vinculats anteriorment pel conveni estatal vigent, i este queda com a conveni marc per al sector i el personal que hi presta els seus servicis.  
Article 3. Àmbit personal  
El present conveni s'aplicarà a tots els treballadors i treballadores, discapacitats o no -siga quina siga la modalitat de contractació-, que presten els seus servicis per a les empreses incloses en l'article 2n. També s'aplicarà a tots els treballadors contractats per centres especials d'ocupació, siguen o no discapacitats, que treballen en qualsevol altre centre de treball, fins i tot alié al mateix centre especial d'ocupació, ja siga per prestació de servicis ordinaris, per aplicació del Decret 364/05, de 8 d'abril, de Mesures Alternatives, així com per la realització d'enclavaments laborals.  
S'exclouen expressament de l'àmbit d'aplicació d'este conveni:  
a) El personal funcionari o laboral que preste els seus servicis en institucions docents o assistencials la titularitat de les quals corresponga a l'administració pública estatal, autonòmica, o local amb conveni propi.  
b) Els membres de comunitats religioses, o assessors religiosos que, com a tals, presten els seus servicis en estos centres.  
c) El voluntariat social.  
Article 4. Àmbit temporal  
El present conveni entrarà en vigor el mateix dia de la seva publicació en el DOCV.  
La seua vigència s'estendrà fins al 31 de desembre de 2012 i els seus efectes econòmics es retrotrauran al 1 de gener de 2009.  
Al finalitzar cada any de vigència del conveni es negociarà la revisió salarial corresponent per a l'any 2010, 2011 i 2012.  
Article 5. Pròrroga i denúncia  
El conveni s'entén prorrogat d'any en any si no hi ha denúncia per qualsevol dels signants.   
Amb caràcter general, la denúncia haurà de formalitzar-se dins del mes de novembre de cada any, i les parts es comprometen a constituir la mesa negociadora abans del 28 de febrer següent a la denúncia del conveni.  
Article 6. Dret supletori  
Per a tot allò no previst en este conveni s'ajustarà al que establix l'Estatut dels Treballadors, la Llei Orgànica de Llibertat Sindical, el conveni que es negocie en l'Estat, les altres disposicions laborals de caràcter general, la Llei 39/2006, de promoció de l'autonomia personal i atenció a les persones en situació de dependència, així com, per als centres d'ensenyament, la LODE, la LOE i les lleis que s'establisquen i els reglaments que les despleguen.  
Els convenis col·lectius d'àmbit inferior afectaran a les parts signants.  
CAPÍTOL II. COMISSIÓ PARITÀRIA  
Article 7. Funcions  
Es constituirà una Comissió Paritària per a la interpretació de les clàusules del conveni, vigilància del compliment d'allò pactat i mediació i arbitratge en els conflictes que puguen originar-se en l'aplicació del conveni, amb petició expressa prèvia de les parts en conflicte i compromís d'acceptació de l'arbitratge i qualsevol altra competència que el conveni li assigne.  
Igualment, quan hi haja discrepàncies podrà definir i adscriure els centres que realitzen les activitats englobades en l'article 2, i assimilar a les categories laborals recollides en el conveni qualsevol altra que als centres de treball puga existir.  
Correspon també a la Comissió Paritària l'estudi i, si és el cas, l'establiment d'un fons de pensions, així com l'elaboració d'un pla de formació i perfeccionament dels treballadors i treballadores del sector, i proposar a l'administració els temes que es consideren oportuns i puguen tindre relació amb este.  
Article 8. Composició  
Esta Comissió Paritària, única per a tota la Comunitat Valenciana, estarà integrada per dos membres de cadascuna de les organitzacions empresarials amb representativitat legal suficient, independentment de la seua ratificació o no del present conveni, i tres per cada organització sindical, en nombre igual de membres per la part empresarial i per la sindical.  
Article 9. Funcionament  
La constitució de la Comissió es farà dins dels 15 dies naturals següents a la firma del present conveni. En la primera reunió es procedirà al nomenament del president o presidenta i del secretari o secretària, i si és necessari s'aprovarà un reglament per al seu funcionament.  
Els acords seran presos per vot qualificat i en funció de la representativitat oficial de les organitzacions, i per a adoptar acords es requerirà el vot favorable del 60% de cada una de les dues representacions.  
Es reunirà amb caràcter ordinari una vegada al semestre, i amb caràcter extraordinari quan ho sol·licite la majoria d'una de les parts. En ambdós casos la convocatòria es farà per escrit, amb una antelació mínima de cinc dies, amb indicació de l'ordre del dia i data de la reunió, adjuntant-se la documentació necessària. Sols en cas d'urgència reconeguda per ambdues parts el termini podrà ser inferior. Quan la Comissió es reunisca amb caràcter extraordinari la reunió s'haurà de fer dins d'un termini màxim de vuit dies naturals des de la data de la seua sol·licitud.  
Les resolucions de la Comissió seran vinculants, i s'haurà d'alçar acta de les reunions i arxivar els assumptes tractats.  
Article 10. Seu  
Esta Comissió Paritària fixa el seu domicili a València-46046, c/ Quart, 10 L, baix.  
Article 11. Mecanisme de participació dels treballadors  
Davant de qualsevol cas de suposat incompliment del conveni, per a demanar una interpretació d'este, o per a sol·licitar la mediació, o arbitratge davant d'un conflicte, les parts implicades es podran adreçar a la Comissió Paritària fent constar en l'escrit: el nom i cognoms de qui fa la pregunta, DNI o similar, domicili a efectes de notificació, i el nom del 'empresa on exercisca la seua funció, perquè, en la primera reunió ordinària, emeta la seua resolució sobre el tema en qüestió. Les comunicacions s'han de dirigir a l'adreça mencionada abans.  
Les resolucions emeses per la Comissió Paritària tindran la mateixa força legal que té el conveni i entraran a formar part integrant d'este.  
TÍTOL II. ORGANITZACIÓ PARTICIPATIVA  
Article 12. Òrgans de participació  
Tots els centres disposaran d'un reglament en què s'establisca, com a mínim, la gestió democràtica, els òrgans de participació i les normes de funcionament  
TÍTOL III. DEL PERSONAL  
CAPÍTOL I. CLASSIFICACIÓ DEL PERSONAL EN RAÓ DEL LLOC DE TREBALL  
Article 13. Categories professionals  
El personal comprés en l'àmbit d'aplicació del present conveni, de conformitat amb la seua titulació i el treball realitzat al centre, es classificarà necessàriament en un dels grups i categories que s'especifiquen en els annexos I, II i III.  
Article 14. Definició i funcions  
Les definicions corresponents a les distintes categories són les que figuren en els annexos I, II i III, que formen part integrant d'este conveni.  
Els centres hauran de tindre proveïdes com a mínim totes les categories funcionals que exigisca l'administració per al seu funcionament.  
CAPÍTOL II. CLASSIFICACIÓ DEL PERSONAL EN RAÓ DE LA SEUA PERMANÈNCIA  
Article 15. Pel mode de contracte  
Per raó de la seua permanència en l'empresa, el personal es classifica en:  
a) Fix a jornada completa, quan es contracta de mode permanent per a realitzar el treball.  
b) Fix a temps parcial, quan preste servicis durant un nombre d'hores al dia, a la setmana, al mes o a l'any inferior al considerat com habitual en l'activitat de què es tracte en eixos períodes de temps.  
c) Temporal: el contractat per cert temps per a realitzar treballs de caràcter temporal i extraordinari.  
TÍTOL IV. CONTRACTACIONS, CESSAMENT I ACOMIADAMENTS  
CAPÍTOL I . CONTRACTACIONS  
Article 16. De la contractació en general  
El contracte s'haurà de formalitzar per escrit i quadruplicat, cada una de les parts es quedarà un exemplar, la tercera còpia serà per a l'organisme competent i la quarta per al representant sindical, Comité d'Empresa o responsable de la secció sindical si legalment està constituïda. Per a les contractacions, subcontractacions, pròrrogues, acabament de contractes, i les previsions de nova contractació s'ajustarà al que disposa la Llei 2/91 sobre contractació i al que establix l'Estatut dels Treballadors i este conveni.  
Article 17. Modalitats de contractació  
Els treballadors afectats pel present conveni podran ser contractats d'acord amb qualsevol de les modalitats legals establides en cada moment.  
a) Indefinit:  
El personal afectat per este conveni s'entendrà contractat per temps indefinit, sense més excepcions que les indicades als articles següents.  
El personal admés a l'empresa sense pactar cap modalitat especial quant a la duració del seu contracte es considerarà fix una vegada transcorregut el període de prova.  
El contracte tindrà el caràcter de fix discontinu quan es contracte per a realitzar un treball periòdic però de caràcter discontinu, sempre que la interrupció de l'activitat siga superior a dos mesos ininterromputs. Els treballadors i treballadores que realitzen estes activitats hauran de ser cridats cada vegada que es reprenga l'activitat i acumularan l'antiguitat total des del seu ingrés en l'empresa.  
b) Temporal:  
És personal eventual el que se contracta per les empreses per a realitzar treballs esporàdics i ocasionals de duració limitada i per raons transitòries i circumstancials. Podran subscriure's contractes de duració determinada en els supòsits següents:  
a) Quan es contracte el treballador per a la realització d'una obra o servici determinat, amb autonomia i substantivitat pròpia dins de l'activitat de l'empresa i l'execució de la qual, encara que limitada en el temps, siga en principi de duració incerta.  
b) Quan les circumstàncies del mercat, acumulació de tasques o excés de comandes així ho exigiren es podrà utilitzar esta modalitat de contracte, acollint-se a la legislació vigent.  
c) Quan es tracte de substituir treballadors amb dret a reserva del lloc de treball, sempre que en el contracte de treball s'especifique el nom del substituït i la causa de la substitució. El cessament del personal interí tindrà lloc quan es reintegre la persona a qui substituïa.  
d) Els treballadors contractats per una empresa a la qual se li haja encomanat la gestió d'un centre acollit al present conveni, sota la modalitat de contracte per obra o servici determinat, o fixos, per a la prestació de servicis en un centre concret i específic, tindran la consideració de fixos de centre, mentre este servici el realitze l'empresa per a la qual presten els servicis o, si és el cas, l'empresa que resulte nova responsable de la gestió del centre.  
En cas de canvi del titular de la contracta, la nova empresa respectarà obligatòriament el contracte existent entre el treballador i l'anterior empresa, així com tots els drets derivats d'este com ara categoria, salaris, antiguitat, jornada, horari, vacances, etc.  
En els centres especials d'ocupació, quan el contracte eventual per circumstàncies de la producció es concerte per empreses i treballadors afectats pel present conveni col·lectiu, tindrà una duració màxima de tretze mesos, dins de un període de divuit mesos.   
En el cas en què este contracte es concerte per un període inferior a dotze mesos podrà ser prorrogat mitjançant acord de les parts, sense que en cap cas esta pròrroga del contracte puga superar el total d'eixos dotze mesos mencionats.  
A la resolució del contracte es pagarà la indemnització prevista en la llei.  
En cada contracte de treball que es realitze amb esta modalitat laboral s'haurà d'expressar la causa o circumstància que constituïsca l'objecte del contracte.  
Article 18. Dels contractes temporals  
Al personal no contractat com fix, si accedix a esta condició, se li computaran els dies treballats com a vàlids per al període de prova i per a l'antiguitat en l'empresa.  
Així mateix, tots els treballadors i treballadores passaran automàticament a la condició de fixos si, transcorregut el termini determinat en el contracte, continuen realitzant les seues activitats sense que haja existit nou contracte o pròrroga de l'anterior.  
En cap cas els contractes temporals, a partir de la publicació del present conveni, podran sobrepassar el 33% del personal contractat per l'empresa. Esta limitació no s'aplicarà a les empreses que duguen a terme programes, pel que fa als treballadors contractats per a realitzar-los.  
En cap cas es podrà contractar un treballador en una categoria distinta a les especificades en l'annex I d'este conveni ni amb salaris inferiors als especificats per a la categoria esmentada.  
Article 19. Conversió en contracte indefinit  
Els treballadors i les treballadores que en un període de 30 mesos hagen estat contractats durant un termini superior a 24 mesos, amb solució de continuïtat o sense, passaran a la condició d'indefinit, d'acord amb la legislació vigent.  
Tots els treballadors i treballadors passaran automàticament a la condició d'indefinits si transcorregut el termini determinat en el contracte continuen realitzant les seues activitats sense que haja existit nou contracte o pròrroga de l'anterior.   
Les empreses podran subscriure contractes de foment a la contractació indefinida en els supòsits i amb els requisits que preveu el Reial decret llei 5/2006 (BOE de 9 de juny de 2006) i disposicions que la substituïsquen o complementen.   
Al personal no contractat com indefinit, si accedix a esta condició, se li computaran els dies treballats com vàlids per al període de prova i per a l'antiguitat en l'empresa.  
El que disposa este apartat no s'aplicarà a la utilització dels contractes formatius, de relleu i interinitat.  
Article 20. Contractes a temps parcial  
Una persona s'entendrà contractada a temps parcial quan preste els seus servicis durant un determinat nombre d'hores setmanals inferior a la jornada establida en el present conveni per a la categoria corresponent.  
El seu salari es calcularà dividint el salari mensual pel nombre d'hores establides en este conveni.  
Article 21. Període de prova  
Tot el personal de nou ingrés quedarà sotmés al període de prova que per a la seua categoria professional s'establix a continuació:  
a) Personal dels grups A, B i C: tres mesos.  
b) Personal del grup D: un mes.  
c) Personal del grup E: quinze dies naturals.  
Per als contractats temporals, el període de prova serà de dos mesos per als grups A, B i C.  
Durant el període de prova tant la persona contractada com la titularitat de l'empresa podran resoldre lliurement el contracte de treball sense termini de preavís i sense dret a indemnització.  
Una vegada finalitzat el període de prova el treballador passarà a formar part de la plantilla de l'empresa, i este període es computarà a tots els efectes.  
Quan el personal temporal passe a ser fix, no necessitarà període de prova.  
Article 22. Vacants i llocs de nova creació  
Quan es produïsca una vacant o es cree un nou lloc de treball es farà una primera fase de promoció interna en què s'oferirà en primer lloc la plaça al personal de l'empresa i als excedents voluntaris, a este efecte l'empresa comunicarà a tots els treballadors, treballadors i excedents voluntaris esta promoció. Si queda deserta es farà una oferta pública d'ocupació, que apareixerà als taulers d'anuncis de l'empresa. L'empresa comunicarà als treballadors el barem i sistema de selecció que, amb informe tècnic previ, haja acordat el Consell de Centre o òrgan equivalent.  
En els centres educatius concertats l'oferta pública d'ocupació es farà d'acord amb la normativa establida a l'efecte per la LODE, les normatives que la despleguen i els Acords de Centres en Crisi vigents.  
L'empresa, com titular del centre o servici, decidirà els contractes de treball corresponents.  
Article 23. Reserva de places per a persones amb discapacitat  
Totes les empreses reservaran en les contractacions que es realitzen a partir de la publicació d'este conveni, el 5% de llocs de treball a persones amb discapacitat.  
L'empresa, amb informe previ de l'equip tècnic, determinarà quins són els llocs de treball reservats amb esta finalitat, tenint en compte les característiques dels graus de discapacitat, així com les adaptacions necessàries del lloc.  
CAPÍTOL II. CESSAMENTS  
Article 24. Cessament voluntari  
El treballador o treballadora que desitge cessar voluntàriament en el servici de l'empresa estarà obligat a comunicar-ho al titular d'esta per escrit, complint els terminis següents de preavís:  
Tot el personal: quinze dies.  
Article 25. Preavís del treballador/a  
L'incompliment del treballador de l'obligació de preavisar amb la indicada antelació donarà dret a l'empresa a descomptar-li de la liquidació l'import del salari d'un dia per cada dia de retard en el preavís, excepte en el cas d'accés al funcionariat o a una interinitat en la funció pública, sempre amb preavís al titular de l'empresa dins dels set dies següents a la publicació de les llistes definitives d'aprovats en el primer cas.  
Article 26. Retard en el pagament del liquidació  
Si l'empresa rep el preavís en la forma adient i dins del termini, estarà obligada a pagar a l'interessat la liquidació corresponent en acabar la relació laboral. L'incompliment d'esta obligació comportarà el dret del treballador o treballadora a ser indemnitzat amb l'import del salari d'un dia per cada dia de retard en el pagament de la liquidació, amb el límit del nombre de dies del preavís.  
Article 27. Liquidació  
L'empresa estarà obligada, quinze dies després de ser preavisada, a lliurar una proposta de liquidació perquè siga estudiada pel treballador o treballadora i per la representació sindical, llevat d'opinió contrària d'este o esta.  
Per al càlcul de les liquidacions, en la part corresponent a vacances es tindrà en compte únicament el període de vacances d'estiu establit en este conveni, no els períodes de Nadal i Setmana Santa.  
Quan l'acabament d'un contracte temporal coincidisca amb el període de negociació del conveni, en la liquidació es farà constar que queda per liquidar el percentatge de pujada salarial que li corresponga.  
CAPÍTOL III. ACOMIADAMENTS  
Article 28. Comunicació de l'acomiadament i acabament de contractes  
L'empresa està obligada a comunicar tot acomiadament o acabament de contracte, excepte opinió en contra del treballador o la treballadora, així com les causes que l'han motivat, als representants legals dels treballadors i al Consell de Centre o òrgan equivalent amb una antelació mínima de quinze dies. Durant este termini els representants dels treballadors podran emetre un informe respecte d'això.  
Article 29. Readmissió en cas d'acomiadament improcedent:  
Quan l'acomiadament d'alguna persona siga declarat improcedent per l'autoritat competent l'empresa estarà obligada a la seua readmissió o a la indemnització.  
TÍTOL V. JORNADA, VACANCES, MALALTIA, PERMISOS, CURSOS, EXCEDÈNCIES, JUBILACIONS  
CAPÍTOL I. JORNADA  
Article 30. Jornada màxima  
La durada màxima de la jornada ordinària de treball serà, llevat dels centres especials d'ocupació, de 37 hores i mitja setmanals de treball efectiu de mitjana en còmput anual, excepte el que especifiquen els articles següents.  
Article 31. Calendari laboral  
Els representants sindicals, de comú acord amb l'empresa, establiran un calendari laboral intern del centre en què es reculla el període de vacances, els festius, els descansos setmanals, els permisos especials i la recuperació dels festius treballats, respectant el còmput anual per als servicis corresponents i llevat de l'atenció dels servicis que hagen de funcionar. El dit calendari haurà d'estar confeccionat abans del 31 de gener de cada any.  
Per a l'execució del que assenyala el paràgraf anterior es tindrà en compte la legislació vigent.  
Article 32. Descans setmanal  
Tot el personal tindrà dret a un descans setmanal continuat de 48 hores en dissabte i diumenge.  
Quan les característiques del treball no ho permeten, es gaudirà d'este descans un altre dia de la setmana, intentant que almenys vint-i-quatre hores corresponguen al dissabte o al diumenge.  
Article 33. Treball nocturn  
Quan, per circumstàncies especials o perquè així ho requerix la naturalesa del centre (residències, etc.) o del treball realitzat entre les 10 de la nit i les 6 del matí, el personal de plantilla afectat percebrà un plus específic que es recull en l'article 65.  
Article 34. Jornada continuada  
Durant els mesos de juny, juliol, agost i setembre, si la legislació no obliga al contrari, la representació sindical de comú acord amb l'empresa podrà acordar la realització de la jornada de forma continuada.  
En cas que s'establisca la jornada continuada, tot el personal tindrà dret a un descans de vint minuts computables dins de la jornada laboral.  
Durant els períodes d'inactivitat lectiva que s'establisquen cada any al calendari escolar dels centres educatius i de dia d'atenció primerenca, la jornada diària per a tot el personal serà de sis hores i es realitzarà de forma continuada.  
Article 35. Distribució de la jornada setmanal  
La jornada setmanal per al personal d'atenció directa dels centres educatius i centres de dia d'atenció primerenca serà de 25 hores lectives i 5 complementàries més un nombre d'hores, segons determine la Conselleria d'Educació.  
En els centres ambulatoris d'atenció primerenca, la jornada del personal d'atenció directa serà de 35 hores setmanals, amb un còmput anual de 1.372 hores. L'empresa i els representants dels treballadors acordaran de comú acord quantes d'estes hores seran complementàries.  
En els centres ocupacionals i centres de dia i centres de dia per a malalts mentals crònics i centres de rehabilitació i inserció social la jornada del personal d'atenció directa serà de 37 hores setmanals, amb un còmput anual de 1.548 hores. L'empresa, de comú acord amb els representants dels treballadors, acordarà quines són complementàries.  
En residències i pisos tutelats i centres específics per a malalts mentals crònics la jornada del personal d'atenció directa serà de 37,5 hores, amb un còmput anual de 1.612 hores.  
El personal d'administració i servicis de tots els centres tindrà una jornada màxima setmanal de 37 hores i mitja, amb un còmput anual de 1.612 hores.  
Jornada per al personal d'associacions i programes no recollits en els apartats anteriors: 37,5 hores setmanals, amb un còmput anual de 1.612 hores.  
En els centres especials d'ocupació la jornada màxima setmanal serà de 38 hores, amb un còmput anual de 1.672 hores.  
CAPÍTOL II. VACANCES  
Article 36. Vacances d'estiu  
Tot el personal afectat per este conveni gaudirà d'unes vacances retribuïdes anuals d'un mes preferentment a l'estiu.  
En els centres ambulatoris i d'atenció primerenca el personal gaudirà d'un mes i quinze dies de vacances anuals retribuïdes, preferentment a l'estiu.  
En els centres educatius i centres de dia d'atenció primerenca, el personal d'atenció directa iniciarà les vacances una setmana després de la data indicada al calendari escolar publicat per la Conselleria d'Educació com a final de les activitats lectives per a l'alumnat, i s'incorporarà una setmana abans del tornada d'este, segons la data establida pel mateix calendari escolar.  
Article 37. Setmana Santa i Nadal  
En els centres d'educació i centres de dia d'atenció primerenca, el personal d'atenció directa tindrà dret a les mateixes vacances que s'establisquen anualment per a l'alumnat al calendari escolar per a estos períodes.  
En els servicis de caràcter residencial (residències, centres residencials de malalts crònics i habitatges) gaudiran de tretze dies laborables de vacances durant els períodes de Setmana Santa i Nadal. Si no és possible gaudir d'estos dies en eixos períodes, es pactarà amb la representació dels treballadors en quin altre període de l'any poden gaudir-se, i quedarà clarament fixat en el calendari laboral de cada any.  
En els centres especials d'ocupació els treballadors i treballadores tindran dret a sis dies laborables distribuïts al llarg de l'any.  
La resta de treballadors gaudirà de tretze dies laborables de vacances, durant els períodes de Setmana Santa i Nadal.  
CAPÍTOL III. MALALTIES  
Article 38. El cobrament durant el període de I.T.  
Els treballadors i treballadores en situació d'incapacitat temporal rebran el complement necessari fins a completar el 100% de la seua retribució salarial total, des del primer dia, inclosos els complements salarials produïts al període de baixa, durant els tres primers mesos. En cas de continuar la incapacitat, es pagarà fins al 100% un mes més per cada trienni d'antiguitat.  
Els treballadors i treballadores dels centres especials d'ocupació percebran el 75% de la seua retribució total, inclosos els increments salarials produïts durant el període de baixa.  
En cas dels mestres dels col·legis d'educació especial concertats o amb conveni este dret s'estendrà als set primers mesos de la incapacitat temporal, i un mes més per cada trienni d'antiguitat, sempre que la diferència siga pagada per la Conselleria d'Educació i Ciència.  
Article 39. Coincidència de vacances i I.T.  
Si la incapacitat temporal o el permís per maternitat coincidixen amb el període de vacances estivals, estes es gaudiran fins a completar el mes immediatament després de l'alta, o quan acorden les parts.  
CAPÍTOL IV. PERMISOS  
Article 40. Permisos retribuïts  
Els treballadors i treballadores, amb avís previ i amb el justificant corresponent, es podran absentar del treball, amb dret a remuneració, pel temps i algun dels motius següents:  
a) Quinze dies en cas de matrimoni o per unió de fet, degudament registrada en el Registre de la Comunitat Valenciana.  
b) Fins a tres dies laborables en cas de malaltia greu, operació quirúrgica amb hospitalització o sense, o mort de parents fins al segon grau de consanguinitat, afinitat o unions de fet degudament registrades. Quan per eixe motiu siga necessari desplaçar-se fora de la província el permís serà de 5 dies. Si el desplaçament és fora de la Unió Europea el permís serà de 7 dies.  
c) Pel naixement d'un fill o filla, o en cas d'adopció, el pare tindrà dret a un permís de tres dies laborables, consecutius o no, però compresos en el període de 15 dies a partir de la data del naixement o de l'arribada de l'adoptat a la llar. A estos efectes, el part per cesària tindrà la consideració d'operació quirúrgica.  
d) Es concedirà el temps necessari per a assistir el treballador o acompanyar els seus fills menors d'edat o els familiars de primer grau majors de 65 anys a consultes de la Seguretat Social, tant del metge de capçalera com dels especialistes, quan no siga possible acudir fora de les hores de treball.  
e) Un dia per trasllat de domicili habitual en la mateixa localitat i dos en distinta.  
f) Un dia per boda de familiars fins al segon grau de consanguinitat o afinitat. Quan per este motiu es requerisca desplaçar-se a més de 200 km el permís serà de dos dies. Si el desplaçament és fora de la Unió Europea el permís serà de tres dies.  
g) Permís per compliment de deures inexcusables de caràcter públic i personal. Tindran dret a llicència durant el temps necessari per al compliment sempre que este no es puga efectuar fora de l'horari de treball.  
h) Pel temps indispensable per a atendre els danys produïts per catàstrofes en els béns immobles que constituïsquen l'habitatge habitual del treballador.  
i) Per a realitzar funcions sindicals o de representació de personal, en els termes establits legalment i en este conveni.  
j) Per a realitzar exàmens oficials es concedirà únicament el temps necessari per a la realització de l'examen.  
k) Per a assistir a cursets de preparació al part les embarassades podran sol·licitar, a partir del sisé mes, una hora diària tres vegades a la setmana.  
l) Per a guardar el repòs prescrit pel metge en el certificat P.10, quan la duració de la malaltia no siga causa d'una IT.  
Tot el personal dels centres especials d'ocupació disposarà d'un dia d'assumptes propis, a partir de l'1 de gener de 2001.  
D'acord amb l'article 8 de la Llei 1/2001, de 6 d'abril, de la Generalitat Valenciana, els convivents en els termes expressats en la llei mencionada mantindran els mateixos beneficis reconeguts a les parelles que hagen contret matrimoni.  
Article 41. Permís sense sou  
Tot el personal podrà sol·licitar fins a tres mesos de permís sense sou per any, que li haurà de ser concedit si ho sol·licita amb un preavís d'un mes, excepte cas de greu necessitat o impossibilitat demostrada, i en esta circumstància no s'exigirà cap termini concret de preavís. En cas de sol·licitar este permís diversos treballadors en un mateix centre, l'empresa podrà limitar el gaudi d'este dret, amb criteris que es negociaran entre esta i els representants legals dels treballadors.  
Article 42. Maternitat, paternitat i atenció de menors o familiars que no puguen valdre's per ells mateixos  
Les empreses afectades per este conveni s'ajustaran al que regula la Llei 39/1999, de conciliació de la vida familiar i laboral de les persones treballadores.  
Les treballadores, per part, tindran dret a 16 setmanes retribuïdes, 18 en cas de part múltiple, distribuïdes a opció de la interessada, sempre que sis setmanes siguen immediatament posteriors al part. En cas que ambdós progenitors treballen, esta, al començament del període de descans per maternitat, podrà optar perquè l'altre progenitor gaudisca d'una part determinada i ininterrompuda del període de descans posterior al part, bé de forma simultània o successiva amb el de la mare, llevat que al moment de la seua efectivitat la incorporació al treball de la mare supose un risc per a la seua salut. Les treballadores en situació de llicència a causa d'embaràs rebran el complement necessari fins a completar el 100% de la retribució que percebrien si estigueren treballant.  
Les treballadores, per lactància d'un fill menor de 9 mesos, tindran dret a una hora d'absència del treball, fixada a la seua elecció, que podrà ser dividida en dues fraccions. La dona, per la seua voluntat, podrà substituir este dret per una reducció de la seua jornada en mitja hora amb la mateixa finalitat. El pare i la mare podran gaudir indistintament per ambdós progenitors en cas que ambdós treballen.  
Els treballadors (ambdós progenitors) que facen ús d'este dret, podran substituir-lo pels temps equivalent de llicència retribuïda, que s'haurà de gaudir a continuació del període indicat en el punt 2 del present article. En el cas dels professors dels col·legis esta llicència serà d'un mes.  
El personal que per raons de guarda tinga al seu càrrec directe algun menor de 8 anys o una persona amb discapacitat física o psíquica que no exercisca activitat retribuïda, tindrà dret a una llicència consistent en una reducció proporcional de les retribucions i horari. Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda. En finalitzar el període d'esta llicència tornarà automàticament a la seua jornada laboral anterior.  
En cas d'adopció o acolliment de menors de fins a sis anys, el permís tindrà una duració de setze setmanes ininterrompudes, ampliables en cas d'adopció o acolliment múltiple en dues setmanes més per cada fill a partir del segon. Este permís també es gaudirà en cas d'adopció o acolliment de menors, majors de sis anys, quan es tracte de menors discapacitats o que per les seues circumstàncies i experiències personals o que, per provenir de l'estranger, tinguen especials dificultats d'inserció social i familiar, degudament acreditades per servicis socials competents. En cas que ambdós progenitors treballen, el permís es distribuirà a opció dels interessats, que podran gaudir-lo de forma simultània o successiva, sempre amb períodes ininterromputs.  
En el supòsit d'adopció o acolliment, el personal tindrà dret al temps necessari per a realitzar totes aquelles gestions que siguen d'obligat compliment per a la consecució de l'adopció o l'acolliment (entrevistes, etc.), sempre que no siga possible realitzar-les fora de les hores de treball i pels temps necessari.  
Els treballadors tindran dret al gaudi del permís de paternitat establit en l'Estatut dels Treballadors i la Llei 9/2009, de 6 d'octubre, d'ampliació de la duració del permís de paternitat en els casos de naixement, adopció o acollida.  
CAPÍTOL V. CURSOS  
Article 43. Formació permanent  
Els treballadors afectats per este conveni podran arribar amb l'empresa a acords per a la formació i reciclatge professional. La duració màxima de les activitats i cursos per esta finalitat no superarà les 40 hores, excepte raons justificades.  
Quan estos cursos de reciclatge siguen a proposta de l'empresa, esta pagarà les despeses. En la resta de supòsits l'empresa estudiarà fórmules d'ajuda per a sufragar els costos.  
Per a la realització d'exàmens oficials s'ajustarà al que disposa l'article 40,j) d'este conveni.  
CAPÍTOL VI. EXCEDÈNCIES  
Article 44  
L'excedència podrà ser voluntària o forçosa, en els termes previstos en els articles següents.  
En ambdós casos el treballador o treballadora no tindrà dret a retribució, excepte el que establix el capítol corresponent a drets sindicals.  
Article 45. Excedència forçosa  
Seran causa d'excedència forçosa les següents:  
a) Per designació o elecció per a un càrrec públic que impossibilite l'assistència al treball.  
b) Per l'exercici de funcions sindicals d'àmbit provincial o superior, sempre que la central sindical a què pertanya el treballador tinga representativitat legal suficient en el sector.  
c) Per a atendre un familiar greument malalt, fins al segon grau de consanguinitat, i en els dos primers anys es computarà l'antiguitat.  
d) Excedència d'un any per a aquells treballadors i treballadores, després de cinc anys d'exercici actiu en la mateixa empresa, amb reserva del lloc de treball i sense còmput d'antiguitat durant eixe període.  
e) Excedència especial sense dret a percepció salarial per al treballador o treballadora per naixement d'un fill, adopció o acolliment, que donarà dret a reincorporar-se immediatament al centre de treball una vegada finalitzada esta. La seua duració màxima serà de 5 anys, i es computarà l'antiguitat durant els dos primers anys.   
f) Qualsevol altra que legalment s'establisca.  
Les excedències previstes en els apartats c) i e), el període de duració de les quals puga gaudir-se de forma fraccionada, constituïx un dret individual dels treballadors, homes o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Article 46. Regulació de l'excedència forçosa  
El treballador o treballadora que gaudisca d'excedència forçosa té dret a reserva del lloc de treball, còmput de l'antiguitat adquirida durant el temps que aquella dure i a reincorporar-se a l'empresa.  
Una vegada desapareguda la causa que va motivar l'excedència, tindrà trenta dies naturals per a reincorporar-se a l'empresa, en cas de no fer-ho, hi causarà baixa definitiva.  
L'excedència forçosa haurà de ser automàticament concedida, amb la presentació prèvia de la documentació acreditativa corresponent.  
Article 47. Excedència voluntària  
L'excedència voluntària es concedirà sempre amb petició prèvia per escrit amb un mes d'antelació, la podrà sol·licitar tot el treballador i treballadora que tinga almenys un any d'antiguitat en l'empresa i no haja gaudit d'excedència durant dos anys anteriors.  
El permís d'excedència voluntària es concedirà per un mínim d'un any, amb reserva del lloc de treball. Esta excedència podrà prolongar-se fins a tres anys, amb reserva del lloc de treball si així ho acorden les dues parts.   
L'excedència voluntària podrà ser prorrogable, a petició del treballador, fins un màxim de cinc anys sense reserva del lloc de treball. En este cas el treballador que gaudisca d'esta excedència voluntària reingressarà a l'empresa tan prompte com es produïsca la primera vacant en la seua especialitat o categoria laboral.  
A estos efectes no s'entendrà per vacant la realització d'una substitució temporal.  
No obstant això, si es produïx una vacant d'inferior categoria a la que abans ocupava el treballador en excedència podrà optar a ella i esperar que es produïsca la que corresponga a la seua categoria.  
Durant el temps d'excedència voluntària no se li computarà l'antiguitat.  
Si la concessió de l'excedència voluntària és motivada per gaudiment de beca, viatges d'estudis, participació en cursets de perfeccionament propis de l'especialitat del treballador, per l'exercici de tasques humanitàries o per a l'adquisició de les noves titulacions exigides per al seu lloc de treball, sempre que siga inferior a tres anys se li computarà l'antiguitat durant este període d'excedència, així com el dret a reincorporar-se al lloc de treball, i tindrà l'obligació de fer-ho en un termini màxim de set dies.  
S'inclou també en este article l'excedència voluntària en les condicions que es marquen en l'article 46 de l'Estatut dels Treballadors, és a dir: "El treballador o treballadora amb almenys una antiguitat en l'empresa d'un any té dret que es reconega la possibilitat de situar-se en excedència voluntària per un termini no inferior a quatre mesos i no major a cinc anys. Este dret sols podrà ser exercit una altra vegada pel mateix treballador si han transcorregut quatre anys des del final de l'excedència anterior".  
Article 48. Reingrés del treballador  
El personal en situació d'excedència amb reserva de lloc de treball comunicarà per escrit a l'empresa amb un termini mínim d'un mes la seua destinació de reincorporar-se al seu lloc de treball, sempre que siga possible.  
CAPÍTOL VII. JUBILACIONS  
Article 49. Jubilacions anticipades  
Les empreses i els seus empleats i empleades de mutu acord podran tramitar els sistemes de jubilacions anticipades previstes en la legislació vigent.  
Article 50. Reducció de la jornada  
A partir dels 55 anys el treballador o treballadora podria sol·licitar la reducció de la jornada d'atenció directa a la meitat del que estipula el conveni per a la seua categoria laboral, sempre que el funcionament de l'empresa ho permeta i completar la resta de la jornada amb altres activitats de l'empresa, mantenint-se-li les retribucions íntegres.  
Tot treballador pot sol·licitar la reducció de la jornada a partir dels 55 anys, amb la reducció proporcional del seu salari. L'empresa, davant d'esta sol·licitud, estarà obligada a concedir-la immediatament.  
Article 51. Contractes de relleu  
Al personal contractat per a completar la jornada dels treballadors i treballadores que facen ús de l'article anterior, se li farà un contracte de relleu amb les condicions que estipula la legislació vigent i amb dret a ampliació de la jornada al moment que es produïsca el cessament o jubilació definitiva de la persona a qui està rellevant.  
TÍTOL VI. RETRIBUCIONS  
CAPÍTOL I. DISPOSICIONS GENERALS  
Article 52. Salaris  
Els salaris del personal comprés en l'àmbit d'aplicació d'este conveni estarà constituït per:  
a) Salari base  
b) Complements específics.  
c) Complements per l'exercici de càrrecs unipersonals.  
d) Antiguitat.  
El pagament del salari s'efectuarà per mesos vençuts, dins dels cinc primers dies del mes següent i dins de la jornada laboral. Serà pagat en metàl·lic, xec o taló bancari, transferència o altres modalitats, amb acord previ amb els treballadors.  
Article 53. Treballs de categoria superior  
Quan s'encarregue al personal, sempre amb causa justificada, una funció superior a la corresponent a la seua categoria professional, percebrà la retribució corresponent a aquella mentre subsistisca esta situació.  
Si el període de temps de la situació esmentada és superior a sis mesos durant un any, l'interessat tindrà dret a estar classificat en la nova categoria professional que exercisca, sempre que posseïsca la titulació requerida i no es tracte de substitució de persones amb dret a reserva del lloc de treball.  
Article 54. Treballs de categoria inferior  
Si per necessitats imprevisibles de l'empresa esta necessita destinar algú a tasques corresponents a una categoria inferior a la seua, sols podrà fer-ho pel temps imprescindible i li mantindrà la retribució i la resta de drets corresponents a la seua categoria professional. Esta situació es plasmarà per escrit en un acord, precisant, sempre que siga possible, la temporalitat de la situació, fent referència a este article i amb el coneixement dels representants legals dels treballadors.  
Article 55. Bestretes  
Tot el personal té dret a percebre bestretes a compte del seu treball, sense que puga excedir l'import del salari mensual, sempre que l'empresa puga. En cas de denegació i a sol·licitud del treballador, es demanarà un informe del representant dels treballadors. En els centres concertats el titular tramitarà la petició davant l'administració perquè esta satisfaça la bestreta.  
Article 56. Taules salarials  
Les taules salarials corresponents al 2009 que apareixen en els annexos del present conveni corresponen a la jornada que, per a les diferents categories, es pacta als articles corresponents, així com les que es negocien en els anys 2010, 2011 i 2012.  
Article 57. Antiguitat  
Per cada trienni vençut, tot el personal dependent d'este conveni tindrà dret a percebre la quantitat que, a l'efecte, s'indica en les taules salarials per esta categoria. L'import de cada trienni es farà efectiu en la nòmina del mes del seu venciment. La data del còmput d'antiguitat serà la d'ingrés en l'empresa.  
Article 58. Pagues extraordinàries  
Els treballadors i les treballadores compresos en l'àmbit d'aplicació del present conveni percebran com a complement periòdic de venciment superior a un mes l'import de dues gratificacions extraordinàries, equivalents cada una d'elles a una mensualitat del salari base i antiguitat. Es faran efectives abans de l'1 de juliol i del 23 de desembre.  
Al personal que cesse o ingresse en l'empresa en el transcurs de l'any se li pagaran els complements de venciment superior al mes abans expressats, i es prorratejarà el seu import en proporció al temps de servici.  
De comú acord entre l'empresari i els interessats, es podrà acordar el prorrateig de les dues gratificacions extraordinàries entre les dotze mensualitats, si no es feia fins ara.  
Article 59. Roba de treball  
L'empresa facilitarà roba de treball a tot el personal o, en cas contrari, li pagarà per este concepte la quantitat de 31,22 euros anuals.  
Article 60. Clàusula de desvinculació / Inaplicació salarial  
Atenent el que establix la redacció de l'Estatut dels treballadors en l'article 85.2, les parts s'avenen a establir les condicions i els procediments següents per a la no aplicació de l'increment salarial del present conveni que s'articula dins de les atribucions atribuïdes a la Comissió Paritària.  
Les empreses que acrediten objectivament i fefaentment situació de dèficit o pèrdues mantingudes en l'exercici econòmic anterior, tindran l'opció sempre que respecten els requeriments i les condicions que a continuació es detallen, de deixar d'aplicar l'increment pactat per a l'any en curs.   
Les empreses en què al seu parer concórreguen les circumstàncies expressades en el paràgraf primer, comunicaran en l'improrrogable termini de 20 dies a partir de la publicació del conveni en el DOCV als representants dels treballadors i a la Comissió Paritària d'este conveni, la seua intenció d'acollir-se al procediment regulat en la present clàusula.  
En el termini de 30 dies des de la publicació en el DOCV l'empresa entregarà als representants dels treballadors les dades comptables a què s'ha fet referència, i dins d'estos mateixos terminis les parts acordaran si pertoca o no acollir-se al que establix esta clàusula.  
L'acord o desacord serà comunicat a la Comissió Paritària en el termini dels 5 dies següents d'haver-se produït, la qual procedirà en la forma següent:  
En cas d'acord, la Comissió Paritària registrarà la declaració i justificarà la seua recepció, i arxivarà totes les actuacions que haja seguit fins al moment, excepte indicis fonamentats de frau o abús de confiança.  
En el cas de desacord la Comissió Paritària examinarà les dades posades a la seua disposició, demanarà la documentació complementària i els assessoraments que estime oportuns, escoltarà les parts i es pronunciarà per unanimitat sobre si en l'empresa que s'examina concorren, o no, les circumstàncies expressades en el paràgraf primer. Si no es produïx acord unànime, la Comissió Paritària sol·licitarà informe de l'autoritat laboral que serà vinculant per als seus membres. El procediment establit dins de l'apartat b) es durà a terme en el termini de 90 dies naturals següents a la publicació d'este conveni en el DOCV.  
Si la Comissió Paritària interpreta que en l'empresa es donen les circumstàncies previstes en este article, ho comunicarà als representant dels treballadors i a la direcció de l'empresa, a efectes que apliquen les condicions salarials d'esta clàusula. Una vegada transcorregut el període de desvinculació els salaris aplicables seran els vigents en este conveni.  
Els representants legals dels treballadors i els membres de la Comissió Paritària estan obligats a tractar de mantindre en la major reserva la informació rebuda i les dades a què s'haja tingut accés, com a conseqüència del que establixen els paràgrafs anteriors, i observaran respecte i sigil professional.  
El termini de 30 dies establit en el paràgraf quart serà prorrogat com a màxim 30 dies naturals, per acord de la direcció de l'empresa i els representants dels treballadors, sempre que ho comuniquen conjuntament a la Comissió Paritària.  
El termini de què disposa la Comissió Paritària per a prendre decisions, podrà ser també prorrogable per 15 dies naturals per acord unànime dels seus membres.  
Totes les comunicacions referides en este article hauran d'efectuar-se per mitjà d'escrit per correu certificat amb justificant de recepció.  
Els terminis establits en este article seran de caducitat a tots els efectes. En els terminis prorrogables, la caducitat operarà al terme de la pròrroga si n'hi ha.  
En tot cas ha d'entendre's que el que establixen els paràgrafs precedents només afecta l'increment salarial pactat, i les empreses afectades es troben obligades pel contingut del seu text.  
La Comissió Paritària entendrà i resoldrà sobre qualsevol dubte que puga sorgir en la instrumentalització de la present clàusula de desvinculació.  
Si no hi ha acord en la Comissió Paritària se sotmetrà el desacord als procediments previstos en l'Acord sobre creació del Tribunal d'Arbitratge Laboral de la Comunitat Valenciana.  
Este mateix procediment s'aplicarà per a les altres possibles modificacions establides en l'article 41.6 de l'Estatut dels Treballadors.  
CAPÍTOL II. COMPLEMENTS ESPECÍFICS  
Article 61. Càrrecs temporals  
El personal a qui se li encarregue alguna de les categories funcionals descrites en els articles corresponents percebrà, mentre exercisca la seua tasca, les gratificacions temporals assenyalades a l'efecte en les taules salarials.  
Així mateix tindrà dret a una distribució diferent de les hores d'atenció directa i complementàries.  
Article 62. Plus de transport  
Aquelles empreses que estiguen pagant alguna quantitat com a millora per concepte de transport o distància continuaran fent-ho, sense que siga susceptible d'absorció durant la vigència del present conveni, i s'incrementarà en el mateix percentatge que augmente el salari.  
Quan un centre de treball estiga situat a més de 2 km. de la població, l'empresa posarà a disposició dels seus empleats i empleades mitjans de transport adaptats al seu horari, els pagarà l'import del bitllet en un mitjà de transport públic, si n'hi ha, o en últim terme pagarà a cadascun l'import de 0,26 €. per quilòmetre.   
Article 63. Vigilància del transport i del menjador  
Transport  
La vigilància del transport serà encarregada a personal contractat per a este servici.  
Quan el personal de plantilla utilitze per als seus desplaçaments al centre de treball el mateix vehicle en què viatgen les persones amb discapacitat i li siga encomanada la seua vigilància, tindrà dret a una gratificació de 111,47 € si la dedicació és d'una hora diària, i 163,51 € si és de dos. Este servici no computarà com a integrant de la jornada laboral; en tot cas estes hores tindran caràcter voluntari.  
No tindrà dret a este complement qui realitze el servici dins de la seua pròpia jornada de treball. En este cas el servici no tindrà caràcter voluntari.  
Menjador  
La vigilància i atenció del menjador serà encarrega a personal contractat per a este servici.  
Quan el personal de plantilla se'n faça càrrec de l'atenció i vigilància, a qui li siguen encomanades estes tasques tindrà dret a una gratificació mensual de:  
- Vigilància de menjador: 66,87 € si la dedicació és d'una hora diària, i de 126,37 € si és de dos.  
- Donar de menjar: 111,47 € per una hora de dedicació, 163,51 € per dues hores.  
Este servici no computarà com a integrant de la jornada; en tot cas estes hores tindran caràcter voluntari.  
Qui preste este servici dins de la seua pròpia jornada de treball no tindrà dret al complement i la seua prestació no tindrà caràcter voluntari. No obstant això, tindrà dret a gaudir gratuïtament dels servicis d'alimentació.  
Article 64. Ús de vehicle propi  
Quan es requerisca a un treballador o treballadora per a prestar voluntàriament un servici amb ús del seu vehicle particular se l'indemnitzarà a raó de 0,26 € per km recorregut.   
Article 65. Treball nocturn  
Les hores treballades entre les 10 de la nit i les 6 del matí tindran la consideració de treball nocturn i es retribuiran amb un complement específic de nocturnitat que equivaldrà al 25% sobre el salari ordinari.  
Article 66. Plus de festivitat  
Tot el personal que, en l'exercici del seu lloc de treball realitze la seua jornada laboral entre les 0 hores i les 24 hores de dies festius o diumenges, tindrà dret a un complement específic de festivitat recollit en els annexos de taules salarials. Este complement correspon a cada mòdul de vuit hores treballades en diumenge o festiu. Per cada hora treballada en festiu o diumenge correspondrà la quantitat que apareix en l'annex mencionat per a cada categoria, dividida per 8.  
Article 67. Hores extraordinàries  
Són hores extraordinàries totes aquelles que es realitzen per damunt de la jornada estipulada en este conveni per a cada categoria i per desig exprés de l'empresa .  
Les hores extraordinàries en cap cas podran ser retribuïdes amb un increment inferior al 75% sobre les ordinàries. En tot cas, previ acord entre empresa i treballadors, podran ser compensades amb dies de permís.  
Article 68. Manutenció  
El personal que, de mutu acord amb l'empresa, utilitze els servicis d'alimentació o d'allotjament pagarà com a màxim el 50% del cost del menú.  
Article 69. Dietes  
L'import de la mitja dieta serà de 17 € i la dieta completa de 36,42 €. L'allotjament es pagarà amb la presentació prèvia de factura o directament per part de l'empresa.  
Si el desplaçament es realitza en transport públic se li pagarà el preu del bitllet. Si ho fa en vehicle propi es remetrà al que disposa l'article 63 d'este conveni.  
Article 70. Premi de jubilació  
Tots els treballadors i treballadores tindran dret a percebre en jubilar-se un premi de jubilació si compten almenys amb una antiguitat de 15 anys en l'empresa.  
Percebran l'import corresponent a tres mensualitats extraordinàries, si bé als centres que reben subvenció de la Conselleria de Benestar Social, la percepció de la tercera mensualitat estarà condicionada al fet que l'esmentada conselleria aporte els fons necessaris. L'import d'estes mensualitats serà igual al salari real que perceba el treballador al moment de la seua jubilació, excepte el cas dels treballadors que hagen optat per la jubilació parcial, en què es calcularà com si mantinguera la jornada completa.  
En els centres educatius, tot el personal percebrà, a més de les tres mensualitats, una més per cada quinquenni complit que excedisca dels quinze primers anys, sempre que la Conselleria d'Educació es faça càrrec d'estes quantitats.  
Article 71. Gratificació extraordinària  
Tot el personal, excepte el dels centres d'educació especial concertats, tindrà dret, en complir els dotze anys de servici a l'empresa, a una gratificació extraordinària equivalent al 7% de la remuneració anual establida per a la seua categoria en les taules salarials corresponents a l'any 2000. Esta gratificació es percebrà cada vegada que el treballador complisca un múltiple de dotze anys d'antiguitat.  
L'empresa podrà prorratejar esta paga en tres anys.  
Per als treballadors als quals s'aplica la taula general sols serà d'aplicació durant els anys 2009 i 2010.  
Per als treballadors als quals correspon la taula de programes o la taula de centres especials d'ocupació i complisquen este requisit durant el 2011, percebran el 80% d'esta paga i per als que els complisquen en el 2012, el 60% respectivament.  
Article 72. Pagament d'endarreriments  
En cas que a un treballador o treballadora se li acabe la relació laboral durant el període de negociació del conveni, independentment que firme o no la «liquidació», l'empresa li pagarà, a partir de la publicació del conveni o les taules corresponents i amb efectes retroactius, els endarreriments que li corresponguen.  
TÍTOL VII. RÈGIM ASSISTENCIAL  
CAPÍTOL I. SEGURETAT I SALUT LABORAL  
Article 73  
En el marc de les seues responsabilitats, l'empresari realitzarà la prevenció dels riscos laborals mitjançant l'adopció d'aquelles mesures que siguen necessàries i a través d'una acció permanent a fi de perfeccionar els nivells de protecció existents.  
Amb esta finalitat, les empreses i el personal afectat per este conveni compliran les disposicions sobre Seguretat i Salut Laboral contingudes en la Llei 31/1995 de 8 de novembre de Prevenció de Riscos Laborals, Llei 54/2003 de 12 de desembre de reforma del marc normatiu de la prevenció de riscos laborals, RD 171/2004 de 30 de gener pel qual es desplega l'article 24 de la Llei 31/1995 en matèria de coordinació d'activitats empresarials i la resta de normativa vigent.  
Article 74. Examen de salut  
El personal afectat per este conveni tindrà dret a un examen de salut específic, adequat al risc laboral d'acord amb la Llei de Prevenció de Riscos Laborals, (art. 22), amb acceptació prèvia de l'interessat.  
Les proves mèdiques que es realitzen s'ajustaran als llocs de treball i als protocols establits pel Ministeri de Sanitat.  
El titular de l'empresa informarà els representants del personal sobre els servicis que en esta matèria oferix la mútua contractada.  
Article 75. Malalties professionals  
La Comissió Paritària, en el termini de sis mesos des de la publicació del present conveni, gestionarà davant de l'autoritat competent la creació d'un servici especialitzat en malalties professionals (foniatria, problemes nerviosos, ...), així com la seua catalogació i atenció.  
Article 76. Canvi de lloc de treball per a embarassades  
En cas d'embaràs de les treballadores afectades per este conveni, quan hi haja perillositat o risc, a proposta del delegat de prevenció de salut laboral, l'empresa establirà el canvi de treball pertinent o el mecanisme més adequat per a evitar els riscos esmentats.  
Article 77. Comissió Sectorial de Seguretat i Salut Laboral  
En el marc del present conveni es constituirà la Comissió Sectorial de Seguretat i Salut Laboral com a òrgan de participació, elaboració, execució i supervisió en la matèria, en el termini dels tres mesos següents a la signatura del conveni i tindrà una composició de quatre membres per cada una de les parts signants del conveni. La dita Comissió tindrà com a objectiu coordinar, executar i supervisar el desplegament efectiu de la Llei de Prevenció de Riscos Laborals i adequar-lo a la normativa vigent. Així com la realització d'estudis basats en els comunicats de baixa i accidents de treball, per a recomanar a les empreses afectades per este conveni els mitjans necessaris per a evitar estes situacions i millorar la salut laboral dels treballadors i treballadores. A estos efectes, la Comissió sol·licitarà a les empreses la informació necessària per a l'elaboració de l'estudi.  
Esta Comissió fixa el seu domicili de València-46895, C/ Quart, 10, baix L, i es reunirà semestralment.  
CAPÍTOL II. MILLORES SOCIALS  
Article 78. Prioritat d'admissió en els centres  
La Comissió Paritària estudiarà la fórmula de fer valdre la prioritat d'admissió en els centres per als fills, germans o tutelats dels treballadors i treballadores i del titular dels centres afectats per este conveni.  
Article 79. Assegurances de responsabilitat civil, invalidesa i mort  
Totes les empreses hauran de comptar amb una pòlissa d'assegurances que garantisca la cobertura de responsabilitat civil de tot el personal afectat per este conveni.  
D'esta pòlissa serà contractant, beneficiària i depositària l'empresa.  
Les empreses afectades per este conveni hauran de disposar d'esta pòlissa al termini de dos mesos, a partir de la publicació d'este conveni, notificaran públicament al començament de cada curs escolar als seus treballadors i treballadores els detalls d'esta i els procediments a seguir en cas de sinistre, i posaran a disposició de la representació legal dels treballadors una còpia de la pòlissa.  
Haurà d'estar assegurat tot el personal, inclòs aquell que es trobe en situació d'excedència forçosa.  
En extracte, les garanties de les pòlisses ressenyades seran les següents:  
- Responsabilitat civil: en què puguen incórrer els assegurats amb motiu de les seues actuacions exclusivament professionals, amb inclusió de fiança i defensa criminal i exclusió de riscos que puguen ser assegurats pel ram d'automòbils i qualsevol dany immaterial que no siga conseqüència directa dels danys materials i/o corporals garantits per esta pòlissa.  
- Accidents individuals patits pels assegurats en l'exercici de la professió. Capital assegurat en cas d'invalidesa permanent o mort: 18.700 € com a mínim, en les pòlisses que es renoven a partir de la publicació del present conveni.  
CAPÍTOL III. FORMACIÓ  
Article 80. Formació  
La Mesa Negociadora s'adherix a l'Acord Nacional de Formació Contínua de la Fundació Tripartida per a la Formació i l'Ocupació (FTFE).  
Article 81. Comissió Sectorial de Formació  
En el marc del present conveni es constituirà en el termini màxim de tres mesos a partir de la seua entrada en vigència la Comissió Paritària Sectorial de Formació, que estarà composta al 50% per les parts negociadores del conveni, igualment es comunicarà la seua constitució a les comissions de la Fundació Tripartida per a la Formació Contínua, tant en l'àmbit de la Comunitat Valenciana com en l'estatal.  
Article 82. Principis generals   
L'empresa i la representació dels treballadors i treballadores reconeixen com a dret derivat de la relació laboral el de la formació i promoció en el treball, salvant en qualsevol cas les necessitats d'organització i bon funcionament de l'empresa.  
Article 83. Objectius de la formació  
La formació professional en l'empresa, centre o entitat s'orientarà cap als objectius següents:  
a) Adaptació al lloc de treball i a les modificacions d'este.  
b) Actualització i posada al dia dels coneixements professionals exigibles en la categoria i lloc de treball.  
c) Especialització en els seus diversos graus, en algun sector o matèria del mateix treball.   
d) Facilitar i promoure l'adquisició pels treballadors i treballadores de títols acadèmics i professionals, relacionats amb l'àmbit d'actuació del present conveni, així com l'ampliació dels coneixements dels treballadors i treballadores que els permeten prosperar i aspirar a promocions professionals i adquisició dels coneixements d'altres llocs de treball.  
e) Conéixer les condicions laborals del seu lloc de treball, en evitació de riscos laborals.  
f) Qualsevol altre objectiu que beneficie professionalment tant el mateix treballador o treballadora com la dinàmica de l'empresa o a l'atenció efectiva de les persones amb discapacitat o malaltia mental.  
Article 84. Criteris de selecció per a l'assistència a cursos  
Tindran preferència per a assistir a cursos els treballadors i treballadores que hagen participat en menys ocasions, i aquells treballadors i treballadores que estiguen ocupant llocs de treball relacionats directament amb la matèria objecte del curs o la desenvolupen en un futur pròxim, així com els treballadors i treballadores temporals, no qualificats o persones amb discapacitat.  
Les decisions respecte d'això seran adoptades entre l'empresa i els representants del personal de mutu acord.   
CAPÍTOL IV. DRETS SINDICALS  
Article 85. Tancaments i expedients de regulació d'ocupació  
Qualsevol gestió encaminada a tancaments o expedients de regulació d'ocupació que afecten els treballadors d'este conveni es posarà en coneixement dels representants dels treballadors.  
Article 86. De tots els treballadors  
Cap treballador podrà ser discriminat per raó de la seua afiliació sindical, i podrà expressar amb llibertat les seues opinions, així com publicar i distribuir, sense pertorbar el normal desenvolupament del treball, les publicacions d'interés laboral o social.  
Tot treballador podrà ser elector i elegible per a exercir càrrecs sindicals, sempre que reunisca els requisits establits en l'Estatut dels Treballadors i la LOLS.  
Article 87. De l'assemblea de treballadors i treballadores  
Es garantix el dret dels treballadors i treballadores de l'empresa a reunir-se sense presència d'esta, sempre que no es pertorbe el desenvolupament de les activitats i, en tot cas, d'acord amb la legislació vigent.  
L'assemblea pot estar constituïda pel personal d'un centre o de diversos centres de l'empresa. Ha de ser convocada pels delegats o delegades de personal, pel comité d'empresa, per una secció sindical o pel 20% de la plantilla del centre o de l'empresa.  
Les reunions hauran de ser comunicades al representant legal de l'empresa, amb una antelació de 24 hores, amb indicació dels assumptes inclosos en l'ordre del dia i les persones no pertanyents a la plantilla que assistiran a l'assemblea.  
L'empresa i la representació legal dels treballadors acordaran les mesures oportunes per a evitar perjuís en l'activitat normal de l'empresa.  
En períodes de negociació del conveni col·lectiu, les assemblees es podran realitzar en horari laboral, i els treballadors i treballadores podran disposar de 15 hores anuals, sempre que es mantinguen els servicis mínims necessaris.  
Article 88. Dels afiliats i afiliades  
D'acord amb l'art. 8 del títol IV de la LOLS, els treballadors i treballadores afiliats a un sindicat podran, en l'àmbit de l'empresa o centre de treball:  
a) Constituir seccions sindicals de conformitat amb el que disposen els estatuts del sindicat.  
b) Fer reunions, amb notificació prèvia a l'empresari, recaptar quotes i distribuir informació sindical, sense pertorbar l'activitat normal del centre.  
c) Rebre informació que li envie el seu sindicat.  
d) Amb la finalitat de facilitar la difusió d'aquells avisos que puguen interessar els afiliats i els treballadors en general, l'empresa posarà a la seua disposició un tauler d'anuncis que s'haurà de situar al centre de treball i en lloc on es garantisca un adequat accés a este per tots els treballadors i treballadores.  
Article 89. Descompte de la quota sindical  
A requeriment escrit dels treballadors afiliats a les centrals sindicals, les empreses podran descomptar de les seues nòmines l'import de la quota sindical, que s'ingressarà en el compte que el sindicat corresponent determine.  
Article 90. Seccions sindicals  
Es podran crear seccions sindicals de les organitzacions sindicals més representatives sempre que el sindicat compte amb almenys quatre afiliats en el centre. Els representants d'estes seccions sindicals no comptaran amb els drets que la llei atorga als delegats de personal o membres de comité d'empresa, llevat que tinguen esta condició.  
Les seccions sindicals tenen tots els drets que la llei els reconega i els que es determinen en este conveni, entre ells:  
- Difusió lliure a l'empresa de les seues publicacions, avisos i opinions.  
- El de reunió als locals de l'empresa, en les mateixes condicions que s'assenyalen per a l'assemblea de treballadors.  
En aquelles empreses que compten amb més de 100 treballadors i no ho haja representativitat d'alguna de les organitzacions firmants del present conveni, es podran constituir seccions sindicals amb els mateixos drets que la llei atorga als delegats de personal o membres de comités d'empresa.   
Article 91. Representants dels treballadors i membres de comités d'empresa  
El treballador, amb avís previ i amb una antelació mínima de 24 hores i justificació, es podrà absentar del treball, amb dret a remuneració, per a realitzar funcions sindicals o de representació del personal en els termes establits legalment i en este conveni.  
En cas que un representant dels treballadors o membre del comité d'empresa realitze sempre torn nocturn i haja de fer ús del crèdit horari mencionat, en gaudirà en la jornada immediatament anterior a l'activitat que haja de realitzar.  
Article 92. Garanties dels delegats i delegades de personal  
Els delegats de personal exerciran mancomunadament davant de l'empresari la representació per a la qual van ser elegits i tindran les mateixes competències i drets i garanties establides per als comités d'empresa en la legislació vigent.  
Article 93. Acumulació d'hores sindicals  
Per a facilitar l'activitat sindical a l'empresa, província, regió, comunitat autònoma o Estat, les centrals sindicals amb dret a formar part de la Mesa Negociadora d'este conveni podran acumular les hores dels distints membres dels comités d'empresa i, si és el cas, dels delegats de personal pertanyents a les seues organitzacions en aquells treballadors, delegats o membres del comité d'empresa que les centrals sindicals designen.  
Per a fer efectiu el que disposa este article, els sindicats comunicaran a la patronal el desig d'acumular les hores dels seus delegats. Cada central sindical podrà negociar amb la patronal, al nivell que corresponga, l'acumulació d'hores sindicals esmentada.  
Els acords que, a efectes de fixar el nombre de permanents sindicals, es negocien amb les conselleries corresponents en aplicació d'este article, també seran notificats a l'organització patronal. En este cas, les conselleries corresponents faran efectius els salaris dels permanents sindicals esmentats.  
Els sindicats tenen l'obligació de comunicar a l'empresa el nom del seu treballador alliberat, amb acceptació prèvia expressa d'este.  
Article 94. Negociació col·lectiva  
Els treballadors i les treballadores afiliats a centrals sindicals amb implantació en el sector a nivell nacional o autonòmic que es mantinguen en actiu en alguna empresa i hagen estat designats com a membres de la Comissió negociadora (i sempre que l'empresa siga del sector afectat per la negociació o arbitratge), amb avís previ i justificació posterior, tindran dret a la concessió dels permisos retribuïts que siguen necessaris per a l'adequat exercici de la seua tasca negociadora, tant en la negociació de futurs convenis com en les sessions de la Comissió Paritària de Mediació, Arbitratge i Conciliació.  
Article 95. Drets dels sindicats  
Els que exercisquen càrrecs electius a nivell provincial, autonòmic o estatal, en les organitzacions sindicals més representatives, tindran dret, a:  
a) L'assistència i accés als centres de treball per a participar en activitats pròpies del seu sindicat o del conjunt dels treballadors, prèvia comunicació a l'empresari amb una antelació de 48 hores com a mínim, sense interrompre el treball normal.  
b) El gaudiment dels permisos no retribuïts necessaris per al desenvolupament de les funcions sindicals pròpies del seu càrrec.  
c) A l'excedència forçosa, amb dret a reserva de lloc de treball i al còmput de l'antiguitat mentre dure l'exercici del seu càrrec representatiu, i hauran d'incorporar-se al seu lloc de treball dins dels dos mesos següents a la data del cessament del seu càrrec.  
Article 96. Eleccions sindicals  
Als centres amb cinc o més treballadors es podran realitzar eleccions sindicals si així ho sol·licita algun dels sindicats representatius del sector.  
TÍTOL VIII . FALTES, SANCIONS, INFRACCIONS  
CAPÍTOL I. FALTES  
Article 97. Faltes  
Tota falta comesa per un treballador o treballadora es classifica, segons la seua importància, en:  
a) Falta lleu  
b) Falta greu  
c) Falta molt greu.  
Article 98. Faltes lleus  
Són faltes lleus:  
- Tres faltes de puntualitat comeses durant un període de trenta dies.  
- No notificar en un termini de vint-i-quatre hores següents a l'absència, els motius que van justificar la falta al treball.  
- L'abandonament del servici sense causa justificada, encara que siga per breu temps, sempre que pels perjudicis que origine a l'empresa, a les persones amb discapacitat o als companys de treball, no haja de ser considerada greu o molt greu.  
- Negligència en el compliment de les normes i instruccions rebudes.  
- No cursar en el termini oportú la baixa corresponent quan es falte al treball per causa justificada, a menys que siga evident la impossibilitat de fer-ho.  
- Negligència en la conservació del material i les instal·lacions i en el control d'assistència, disciplina i atenció als usuaris.  
Article 99. Faltes greus  
Són faltes greus:  
- Més de tres i menys d'onze faltes de puntualitat comeses en un període de trenta dies.  
- Faltar injustificadament al treball un dia en un període de trenta dies.  
- L'incompliment de les obligacions educatives, d'acord amb la legislació vigent.  
- Falta d'atenció deguda al treball encomanat i la desobediència a les instruccions dels seus superiors en matèria de servici amb perjudici per a l'empresa o les persones amb discapacitat.  
- Discussions públiques amb companys o companyes de treball en l'empresa, que menyspreen davant els usuaris la imatge d'un treballador o treballadora.  
- La reiteració o reincidència en falta lleu en un mateix trimestre sempre que hi haja existit sanció.  
Article 100. Faltes molt greus  
Són faltes molt greus:  
- Onze o més faltes de puntualitat comeses durant un període de trenta dies.  
- Més de vint faltes de puntualitat comeses en un any, sempre que haja existit sanció.  
- La falta injustificada al treball durant dos dies en un període de trenta.  
- La simulació de malaltia o accident.  
- Els maltractaments de paraula o obra a les persones amb discapacitat, les seues famílies, caps o companys.  
- El frau, la deslleialtat o abús de confiança en les gestions encomanades i el furt, robatori o complicitat, tant a l'empresa com a terceres persones, comés dins de les dependències de l'empresa.  
- L'abandonament injustificat i reiterat de la funció encomanada a la seua categoria professional que ocasione perjudicis al servici.  
- L'abús d'autoritat.  
- La reincidència en falta greu, si es comet dins dels tres primers mesos següents a haver-se produït la primera i sempre que esta haguera estat sancionada.  
Article 101. Reincidència  
Únicament es considerarà reincidència a l'hora de la catalogació de les faltes si hi ha sanció per la comissió de la primera falta.  
Article 102. Prescripció de les faltes  
Les infraccions comeses pels treballadors prescriuran:  
- les faltes lleus, als deu dies;  
- les greus, als quinze dies,  
- i les molt greus, als cinquanta dies  
S'entenen estos terminis des del moment en què l'empresa va tindre coneixement de la comissió de la falta.  
CAPÍTOL II. SANCIONS  
Article 103. Sancions  
Les sancions seran:  
Per a faltes lleus: amonestació verbal en presència dels representants sindicals; i si foren reiterades, amonestació per escrit.  
Per faltes greus: amonestació per escrit o suspensió d'ocupació i sou entre un i quinze dies, amb constatació en l'expedient personal.  
Per faltes molt greus: suspensió d'ocupació i sou fins a seixanta dies, amb o sense advertència d'acomiadament. Acomiadament.  
Article 104. Mecanisme  
Totes les sancions seran comunicades per escrit a l'infractor, siga quin siga el grau de la falta, indicant la data i el fet que la van motivar. La comunicació s'ha de fer dins del termini i en la forma assenyalats i el treballador o treballadora haurà de signar el justificant de recepció.  
El treballador o treballadora tindrà cinc dies per a formular al·legacions per escrit a fi de defendre's.  
El representant legal de l'empresa o persona en qui haja delegat estes funcions remetrà ambdós documents al comité d'empresa o al delegat o delegada sindical, amb l'objecte que s'emeta l'informe oportú en el termini de tres dies, finalitzat el qual l'empresa presentarà la documentació al Consell de Centre o òrgan equivalent perquè en prenga coneixement.  
L'incompliment per part de l'empresa dels tràmits previstos en este article determinarà la nul·litat de les sancions imposades.  
Article 105. Reducció de les sancions  
El titular de l'empresa, després d'escoltar les al·legacions, vistos els informes emesos pels diversos òrgans i tenint en compte les circumstàncies que concorren en el fet i la conducta ulterior del sancionat, podrà reduir les sancions per faltes lleus, greus i molt greus.  
CAPÍTOL III. INFRACCIONS DELS EMPRESARIS  
Article 106  
Davant la suposada omissió o acció comesa pels titulars de les empreses que siguen contràries al que disposa este conveni i la resta de disposicions legals, el personal contractat, a través dels representants legals dels treballadors, tractarà, en primera instància, de corregir la suposada infracció apel·lant verbalment o per escrit el titular de l'empresa.  
Si al termini de deu dies, des de la notificació oficial al titular, no s'ha rebut solució, o esta no és satisfactòria per al reclamant, podrà incoar expedient davant de la Comissió Paritària de Conciliació, Arbitratge i Interpretació, la qual, al termini màxim de vint dies des de la recepció d'este, emetrà dictamen.  
Qualsevol de les parts podrà apel·lar al dictamen de la Inspecció de Treball o Conselleria d'Economia, Hisenda i Ocupació.  
En tot cas s'ajustarà al que preveuen les disposicions legals vigents i especialment al que disposa la Llei 8/1988 de 7 d'abril, sobre infraccions i sancions en l'ordre social.  
DISPOSICIONS ADDICIONALS  
Primera  
Es respectaran com a drets adquirits les condicions de jornada i vacances més beneficioses que estiguen gaudint els treballadors i treballadores abans de l'entrada en vigor d'este conveni i es conservaran com a dret ad personam.  
Segona  
Mediació i Arbitratge: les parts negociadores del present conveni s'adherixen a l'Acord sobre Solució Extrajudicial de Conflictes Laborals (ASEC), així com al seu reglament d'aplicació, que vincularà a la totalitat de les empreses i a la totalitat dels treballadors representats, actuant en primera instància la Comissió Paritària d'este conveni.  
DISPOSICIONS TRANSITÒRIES  
Primera  
A partir de la publicació del present conveni, no es podrà contractar ningú amb una categoria distinta a les previstes en este.  
Segona  
A efectes econòmics a partir de l'any 2002 s'aplicarà un augment lineal al professor titular (B8) igual a la quantitat mensual que augmente el salari del monitor durant l'exercici corresponent i mentre no es complete l'homologació salarial, mantenint per la seua banda els triennis dins de les respectives categories.  
Tercera  
Als centres d'educació especial concertats o amb conveni, la categoria de cuidador és a extingir.  
Quarta  
En els centres especials d'ocupació, en el cas que algun treballador gaudisca d'un salari superior provinent d'una categoria suprimida, se'ls aplicarà en 2009 un increment de l'1,5% sobre el seu salari, i en anys successius se li aplicarà el mateix increment que a la resta de categories, sobre el seu salari.  
Cinquena  
En el cas que es produïsca una modificació del SMI, les categories professionals i els salaris afectats que queden per davall d'este s'ajustaran a l'alça i mantindran la mateixa diferència percentual que hi ha en l'actualitat entre ells.  
Sisena  
Mentre no es posen en marxa els equips multiprofessionals, i per a aquelles qüestions que expressament així estiguen regulades per una altra norma legal, els centres especials d'ocupació i respecte a totes les noves actuacions que es promouen en l'àmbit laboral hauran de sol·licitar els preceptius informes davant dels centres base de benestar social amb una antelació mínima de 10 dies, passat el qual sense rebre contestació, es considerarà favorable per silenci administratiu.  
En cas de discrepància entre ambdues parts, podrà acudir-se a la Comissió Paritària si ambdues parts així ho convenen, la qual tindrà un termini màxim de 15 dies per a resoldre des de la presentació de la sol·licitud.  
Esta sol·licitud podrà presentar-se per una de les parts o per ambdues, i s'haurà de ratificar en el primer dels casos en el termini màxim de cinc dies, des que la Comissió Paritària ho comunique fefaentment.  
Setena  
La Comissió Paritària serà l'òrgan encarregat de resoldre els dubtes que sorgisquen sobre l'aplicació de la taula de programes.   
Vuitena  
Els agents socials firmants d'este conveni entenen que hi ha certes categories professionals que han de millorar-se a nivell professional i retributiu. Entre elles aquelles que fan referència a l'atenció personalitzada dels treballadors amb discapacitat intel·lectual, malalts mentals o físics amb mes del 65% a través de les Unitats de Suport, per esta raó una de les negociacions bàsiques amb l'administració és aconseguir una ràtio adequada entre tècnics i personal, així com un finançament complet dels costos d'este personal assistit.  
En este sentit, i si a través de la Mesa Tècnica del SERVEF o qualsevol organisme que el substituïsca, poguera aconseguir esta necessària reivindicació del sector, esta millora s'aplicarà en un increment concret i específic en este grup professional tècnic integrat en la Unitat de Suport.  
Novena  
Pla d'igualtat d'oportunitats i no discriminació.  
D'acord amb el que establix la Llei 3/2007, per a la igualtat efectiva entre dones i homes, les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, adoptaran mesures dirigides a evitar qualsevol tipus de discriminació laboral entre dones i homes, mesures que negociaran i, si és el cas, acordaran, amb la representació legal dels treballadors, en la forma que es determine en la legislació laboral.  
En el cas d'empreses de mes de 250 treballadors, les mesures d'igualtat a què es referix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i el contingut establits en este capítol, que haurà de ser així mateix objecte de negociació en la forma que es determine en la legislació laboral.  
Els plans d'igualtat de les empreses són un conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat de tracte i d'oportunitats entre dones i homes i a eliminar la discriminació per raó de sexe.  
Els plans d'igualtat fixaran els objectius concrets a aconseguir, les estratègies i pràctiques a adoptar per a la seua consecució, així com l'establiment de sistemes eficaços de seguiment i avaluació dels objectius fixats.  
Per a la consecució dels objectius fixats, els plans d'igualtat preveuran, entre altres coses, les matèries d'accés a l'ocupació, classificació professional, promoció i formació, retribucions, ordenació del temps de treball per a afavorir, en termes d'igualtat entre dones i homes, la conciliació laboral, personal i familiar i prevenció d'assetjament sexual i de l'assetjament per raó de sexe. Els plans d'igualtat inclouran la totalitat d'una empresa, sense perjuí de l'establiment d'accions especials adequada respecte a determinats centres de treball.  
A) Objectius Preferents dels Plans d'Igualtat.  
Seran objectius preferents d'estos Plans d'Igualtat:  
a) Promoure la participació dels treballadors i les treballadores en la formació contínua i en la formació professional.  
b) La igualtat retributiva per a treballs del mateix valor.  
c) L'eradicació de qualsevol conducta que supose assetjament sexual o per raó de gènere.  
d) Eliminar qualsevol situació que supose discriminació directa o indirecta.  
e) Garantir oportunitats a les dones perquè es puguen situar en un pla d'igualtat efectiva en relació als hòmens en tots els àmbits de l'empresa.  
f) Enfocament de gènere en matèria de salut laboral.  
Estos objectius es concretaran en els plans que s'aproven en cada empresa, i s'hauran de plasmar en les mesures i pràctiques a adoptar per a aconseguir l'objectiu de què es tracte en cada cas.  
g) Promoure la conciliació de la vida laboral, personal i familiar de les treballadores i els treballadors.  
Per a cada objectiu s'arbitraran totes les mesures que siguen necessàries perquè es puga mesurar i avaluar el grau de consecució dels objectius que s'hagen fixat.  
B) Negociació en les empreses.  
Es crearà, en cada empresa que estiga obligada per disposició legal vigent, una Comissió d'Igualtat, composta pels membres designats per la part social i la part patronal que en cada moment considere i que serà l'encarregada de negociar els Plans d'Igualtat en l'àmbit de les empreses segons el que establix este capítol.  
Esta Comissió funcionarà conforme a les regles establides per al Comité d'Empresa en l'Estatut dels Treballadors.  
Els punts arreplegats com a objectius prioritaris no esgoten els camps de negociació i acord que eventualment puguen adoptar-se en les empreses.  
C) Formació en igualtat.  
L'empresa proporcionarà formació específica en matèria d'igualtat d'oportunitats entre dones i homes a les persones que formen part de la Comissió d'Igualtat.  
A més, l'empresa posarà en marxa accions de sensibilització en igualtat de gènere i de prevenció de l'assetjament per raó de sexe i de l'assetjament sexual per a tota la plantilla.  
D) Protocol d'actuació en cas d'assetjament sexual i per raó de sexe.  
De conformitat amb la legislació vigent en el marc del Pla d'Igualtat i amb l'objectiu de previndre l'assetjament per raó de sexe i l'assetjament sexual, l'empresa i la representació legal negociaran un protocol d'actuació que comprendrà el compromís de l'empresa de previndre i no tolerar eixes conductes, el tractament reservat de les denúncies garantint la immunitat de les víctimes i els testimonis, la identificació de les persones responsables d'atendre els que formulen una queixa o denúncia i la informació dels drets dels treballadors i les treballadores.  
E) Protecció a les víctimes de la violència de genere.  
Les víctimes de la violència de gènere tindran dret, en els termes previstos en l'Estatut dels Treballadors, a la reducció o a la reordenació del seu temps de treball (article 37.7 de la LET), a la mobilitat geogràfica i al canvi de centre de treball (articles40.3.Bis i 49.1 m de la LET), a la suspensió de la relació laboral amb reserva de lloc de treball (articles45.1 ni 48.6 de la LET) i a l'extinció del seu contracte de treball (articles52.D i 55.b) de la LET.  
També se'ls aplicarà tots els beneficis a este efecte previstos en la Llei Orgànica 1/2004, de 28 de desembre, de mesures de protecció integral contra la violència de gènere.   
DISPOSICIÓ FINAL  
La remuneració total que a l'entrada en vigor d'este conveni estiga rebent el personal afectat per este, no podrà en cap cas ser reduïda per l'aplicació de les normes que s'hi establixen.  
Respecte a les altres situacions, seran respectades les més beneficioses que estiguen gaudint els treballadors individualment i col·lectivament.  
ANNEX I  
CATEGORIES PER A TOTS ELS CENTRES EXCEPTE ELS EDUCATIUS I ELS CENTRES ESPECIALS D'OCUPACIÓ  
CAPÍTOL 1: CATEGORIES PROFESSIONALS  
GRUP A: TITULATS SUPERIORS  
PERSONAL D'ATENCIÓ DIRECTA  
Són aquelles persones contractades en funció de la seua titulació de grau superior per a exercir tasques pròpies de la seua especialitat.  
S'agrupen dins d'esta categoria: els psicòlegs i psicòlogues, pedagogs i pedagogues, metges, i qualsevol altra especialitat que puga necessitar l'empresa per al normal desenvolupament de la seua activitat.  
GRUP B: TITULATS MITJANS:  
PERSONAL D'ATENCIÓ DIRECTA  
B.7. Titulat de grau mitjà  
Són aquelles persones contractades en funció d'una titulació de grau mitjà amb l'especialitat que puga necessitar l'empresa per al normal desenvolupament de l'activitat  
B.8. Professor titular  
Categoria a extingir.  
B.9. Terapeuta d'ajuda a domicili  
És el professional que, estant en possessió de la titulació adequada, realitza funcions d'educació i atenció a les persones amb discapacitat i les assistix en el seu domicili.  
B.10. Terapeuta ocupacional  
És el professional que, estant en possessió de la titulació adequada, avalua i programa els tractaments específics de la matèria. Realitza tractaments de teràpia física amb la provisió d'ajudes tècniques necessàries per a les activitats de la vida diària. Realitza tractament per a la integració sociolaboral, tot això en col·laboració amb l'equip tècnic.  
B.11. Responsable d'activitats d'oci i vida social  
És el professional que, estant en possessió de la titulació adequada, organitza i coordina estes activitats.  
B.12. Fisioterapeuta  
És el professional que, estant en possessió de la titulació adequada, s'encarrega de la prevenció, manteniment i/o millora de les alteracions referents a l'aparell locomotor i neurològic. Coordina, assessora, participa i avalua els tractaments fisioterapèutics. Assessora sobre temes d'ergonomia i aplicació d'ajudes tècniques als usuaris dels servicis.   
B.13. Logopeda/Mestres d'Audició i Llenguatge  
És el professional que, amb la titulació adequada, té la funció de detectar, explorar, atendre els trastorns de veu, audició, parla i llenguatge i altres tècniques de comunicació alternatives. Avalua i programa els tractaments específics de la matèria. Dota de sistemes alternatius i/o augmentatius de comunicació. Elabora els tractaments individuals i/o grupals relacionats amb l'alimentació i amb la comunicació funcional  
B.14. Ajudant tècnic sanitari  
És el professional que, en virtut de la seua titulació, és contractat per a exercir les funcions sanitàries pròpies de la seua especialitat.  
B.15. Treballador/a social  
És la persona que amb la titulació adequada té les funcions següents:  
- Arbitrar equipaments substitutius de la llar.  
- Proporcionar prestacions tècniques a persones que es troben en greus dificultats per a accedir a l'ús normalitzat dels sistemes ordinaris de protecció social.  
- Fomentar les mesures de reinserció orientades a normalitzar les condicions de vida dels discapacitats.  
- Atendre les disfuncions bàsiques que es produïxen en el medi social i en els nuclis de convivència bàsics, corregint-les o en tot cas compensant-les.  
- Coordinació amb pares, equips tècnics i professionals que atenen el discapacitat.  
B.16.Tècnic en atenció primerenca (abans tècnic en estimulació)  
És el professional de grau mitjà (mestre d'educació especial, educació infantil, logopeda) amb formació específica en atenció primerenca o capacitat per a exercir les funcions corresponents de tractament, segons les indicacions del psicòleg o pedagog que tutoritza la intervenció dels xiquets i les famílies.   
B.17. Educador social  
És qui, amb la titulació adequada, realitza tasques d'intervenció directa amb els usuaris i famílies. Participa amb els tècnics en l'estudi i elaboració del pla d'intervenció de cada usuari.  
B.18. Tècnic integració laboral   
És la persona, amb la titulació adequada, responsable de la integració laboral dels usuaris, a través del contacte amb empreses per a la captació d'ofertes de treball, així com ocupació protegida.  
PERSONAL D'ADMINISTRACIÓ  
B.19. Cap d'administració  
És el professional que, estant en possessió de la titulació adequada, té a càrrec seu la direcció administrativa de l'empresa o centre, depenen d'ell les diverses funcions administratives a les quals imprimix unitat. Haurà de tindre preparació completa dels distints treballs que una administració suposa, estarà al tant de la legislació i disposicions oficials que es dicten en relació amb el servici que té encomanat i totes les instruccions que done l'empresa per a la bona marxa administrativa i ordenació dels servicis.  
GRUP C  
S'agrupen en esta categoria tots aquells professionals que són contractats preferentment en virtut de la seua titulació de batxiller, FPII o equivalent, per a exercir en funcions pròpies de la seua especialitat o experiència.  
Pertanyen a este grup les següents categories professionals:  
PERSONAL D'ATENCIÓ DIRECTA  
C.1. Mestre/a de taller  
És el professional que està al front d'un taller determinat i s'encarrega de:  
- Elaborar, aplicar i supervisar els programes d'aprenentatge de coneixements teoricopràctics propis de la seua especialitat.  
- Mantindre l'equipament del taller (maquinària i ferramentes) en condicions òptimes de seguretat, higiene i funcionament.  
- Iniciar els atesos en el maneig de la maquinària específica del seu taller.  
- Controlar l'activitat productiva del seu taller: entrades i eixides de material i facturació en tallers de producció pròpia.  
- Coordinar-se amb el monitor ocupacional quan este haja d'aplicar o supervisar programes d'aprenentatge laboral propis de l'especialitat.  
- Elaborar punts concrets de la programació, que tinguen relació amb la seua especialitat.  
- Donar suport al psicòleg/a en les pautes o programes elaborats per estos.  
C.2. Monitor/a d'oci i temps lliure  
És qui amb la titulació adequada col·labora directament amb el responsable d'activitats en l'organització i realització de les activitats d'oci i vida social.  
C.3. Educador/a de residència, de centre de dia i de malalts mentals/ Monitor de residència/ Tècnic d'integració social  
És el que amb la titulació adequada es dedica a realitzar junt amb el personal tècnic les activitats educatives socials i culturals que es fan en el centre. Aplica davall la supervisió del personal tècnic immediat superior els programes d'aprenentatge d'hàbits d'autonomia, d'habilitats socials i integració social.   
C.5. Monitor ocupacional  
És aquell professional que, amb la titulació adequada o qualsevol altra que l'habilite per a esta funció, és responsable d'un taller i un grup d'usuaris especialment, en l'aplicació dels programes de l'àrea ocupacional i de formació laboral, així com en els d'autonomia personal i integració social, en col·laboració amb la resta de l'equip tècnic. És responsable dels recursos instrumentals, quant al control, manteniment i transformació del seu taller i grup de treball. Participa en l'elaboració i execució dels programes, registres, avaluació corresponents als usuaris del seu grup. És el responsable directe d'un grup de persones amb minusvalidesa en la realització de programes del centre ocupacional, tant si es duen a terme en la seu del centre com en qualsevol altre lloc.  
PERSONAL D'ADMINISTRACIÓ I SERVICIS  
C. 7. Oficial administratiu de 1a  
És la persona que amb la titulació pertinent actua a les ordres del gerent o cap d'administració, i que s'encarrega d'un servici determinat, amb iniciativa i responsabilitat en este i amb altres empleats o no a càrrec seu.  
C. 8. Oficial de 1a de servicis generals  
És el tècnic que posseïx i aplica quan és necessari els coneixements de la seua especialitat amb correcció i eficàcia.  
C. 9. Cuiner/a governanta  
És el que s'encarrega de la intendència alimentària del centre, del subministrament, elaboració, condimentació i presentació dels aliments així com de l'atenció del seu servici en les degudes condicions. És responsable també del manteniment i conservació de les màquines i utensilis.  
C. 10. Conductor/a de 1a  
És la persona que, estant en possessió del carnet de tipus «D», realitza el transport en vehicles de més d'1 + 8 places.  
GRUP D  
Pertanyen a este grup tots aquells treballadors que preferentment amb titulació de FPI o graduat escolar, són contractats per a realitzar alguna de les funcions següents:  
PERSONAL D'ATENCIÓ DIRECTA  
D.2. Cuidador/auxiliar ocupacional  
És el treballador que, posseint la capacitat per a desenvolupar funcions polivalents en l'assistència i atenció directa de les persones amb discapacitat, cuiden de l'ordre i execució de les activitats en tots els actes del dia i de la nit, col·laborant en programes d'adquisició d'hàbits i, fins i tot de modificació de conducta, poden tindre la responsabilitat d'un grup en activitats de neteja personal, habitacions, cures higièniques, alimentació, oci i temps lliure, excursions, etc., i la resta de funcions assistencials i d'integració que li siguen encarregades.  
PERSONAL D'ADMINISTRACIÓ I SERVICIS  
D.3. Auxiliar administratiu  
És qui es dedica a operacions elementals de caràcter administratiu i que no requerixen iniciativa professional.  
D.4. Oficial administratiu de 2ª  
És la persona que amb iniciativa i responsabilitat restringides, a les ordres d'un superior (oficial administratiu de 1a o cap d'administració), executa treballs de caràcter auxiliar secundari que només requerixen coneixements generals tècnic administratius com ara: correspondència, mecanografia, arxius, operacions bancàries simples, etc. i qualsevol altra operació elemental de caràcter administratiu.  
D.5. Oficial de 2a de servicis generals  
És la persona contractada que actua davall les ordres de l'oficial de 1a i executa amb suficient correcció i eficàcia treballs propis de la seua especialitat.  
En esta categoria s'inclou l'oficial de manteniment i cuiner.  
D.6. Conductor/a  
És el treballador o treballadora que estant en possessió del carnet exigit per a l'efecte per la legislació vigent per als servicis públics de viatgers té a càrrec seu el trasllat de les persones amb discapacitat tant en autocars com en turismes habilitats amb este fi.  
GRUP E  
Pertanyen a este grup aquells treballadors i treballadores que sense cap requisit de titulació són contractats per a realitzar les funcions de:  
PERSONAL DE SERVICIS  
E.1. Guarda  
És la persona encarregada de la custòdia i vigilància de les dependències i dels centres, supervisió de l'estat de les instal·lacions en els moments en què no hi ha activitat normalitzada, especialment durant les nits i dies festius.  
E.2. Auxiliar de servicis generals i domèstics  
És la persona que s'ocupa de la neteja de les dependències del centre, de la bugada, costura, planxa, així com dels utensilis de cuina.  
E.3. Auxiliar de menjador  
És el treballador que contractat a este efecte i a les ordres de l'equip tècnic col·labora amb este a l'hora de distribuir i administrar menjars a les persones amb discapacitat.  
E.4. Auxiliar de transport  
És el professional que s'ocupa de:  
- Pujar i baixar a les persones amb discapacitat, les seues bosses i cadires de rodes.  
- Controlar la neteja en el trajecte.  
- Participar en la confecció d'horaris i itineraris.  
- Passar comunicat immediat de les incidències.  
E.5. Ordenança  
És la persona encarregada de fer encàrrecs dins i fora del centre, orientar el públic, copiar i fotocopiar documents, arreplegar i entregar correspondència, atendre el telèfon, vigilar els accessos al centre i les seues dependències, controlant les entrades i eixides de les persones i donar part al seu superior immediat de les reparacions necessàries.  
CAPÍTOL 2: CATEGORIES FUNCIONALS  
S'agrupen davall este epígraf els càrrecs temporals de coordinació i direcció que a continuació s'especifiquen:  
1r. director/a del centre  
És la persona responsable del funcionament correcte del centre, i el representant de les instàncies superiors.  
Seran les seues funcions les següents:  
- És responsable de la gestió global del centre, coordinant-se amb els òrgans superiors corresponents.  
- Coordina i organitza els programes i activitats de tots els departaments del centre per a així aconseguir un funcionament efectiu d'este.  
- Presta assessorament i suport dins de l'àmbit de les seues competències als òrgans de participació del centre i eleva als òrgans superiors les propostes i resolucions que s'adopten.  
- És el responsable davant de l'entitat titular del personal del centre.  
2n. Coordinador/a de residència  
Són les seues funcions:  
- Promoure i avaluar els programes necessaris per a aconseguir la major autonomia personal, social i d'oci, facilitant als monitors de residència els recursos necessaris per a poder dur a terme els programes i fomentar diverses activitats en benefici de les persones amb discapacitat.  
- Estar en contacte directe amb els pares i familiars per a afavorir la bona evolució i desenvolupament de les persones amb discapacitat, en col·laboració amb el director, en les àrees de la seua competència.  
- Realitzar aquelles funcions que d'acord amb el seu lloc i categoria professional es necessiten, depenent de les característiques de cada residència.  
3r. Gerent  
Són les seues funcions:  
- És el representant de la gestió de l'entitat (control pressupostari, administratiu, de personal i manteniment en general) en coordinació amb els òrgans superiors i presta assessorament dins de l'àmbit de les seues competències als òrgans de participació.  
- Exercix la coordinació amb els directors tècnics.  
- Dirigix, supervisa i coordina les relacions institucionals.  
- Afavorix la promoció i formació del personal. Participa en les comissions d'admissió.  
- Exercix la direcció del personal.  
ANNEX II  
CATEGORIES PER ALS CENTRES EDUCATIUS  
CAPÍTOL 1: CATEGORIES PROFESSIONALS  
GRUP A: TITULATS SUPERIORS  
PERSONAL D'ATENCIÓ DIRECTA  
Són aquelles persones contractades en funció de la seua titulació de grau superior per a exercir labors pròpies de la seua especialitat.  
S'agrupen dins d'esta categoria: els psicòlegs i psicòlogues, pedagogs i pedagogues, metges, i qualsevol altra especialitat que puga necessitar l'empresa per al normal desenvolupament de la seua activitat.  
GRUP B: TITULATS MITJANS  
PERSONAL D'ATENCIÓ DIRECTA  
B.1. Titulat de grau mitjà  
Són aquelles persones contractades en funció d'una titulació de grau mitjà amb l'especialitat que puga necessitar l'empresa per al normal exercici de l'activitat   
B.2. Fisioterapeuta  
És el professional que, estant en possessió de la titulació adequada, s'encarrega de la prevenció, manteniment i/o millora de les alteracions referents a l'aparell locomotor i neurològic. Coordina, assessora, participa i avalua els tractaments fisioterapèutics. Assessora sobre temes d'ergonomia i aplicació d'ajudes tècniques als usuaris dels servicis.   
B.3. Logopeda/Mestres d'Audició i Llenguatge  
És el professional que amb la titulació adequada, té la funció de detectar, explorar, atendre els trastorns de veu, audició, parla i llenguatge i altres tècniques de comunicació alternatives. Avalua i programa els tractaments específics de la matèria. Dota de sistemes alternatius i/o augmentatius de comunicació. Elabora els tractaments individuals i/o grupals relacionats amb l'alimentació i amb la comunicació funcional  
B.4. Ajudant tècnic sanitari  
És el professional que, en virtut de la seua titulació, és contractat per a exercir les funcions sanitàries pròpies de la seua especialitat.  
B.5. Treballador/a social  
És la persona que amb la titulació adequada té les funcions següents:  
- Arbitrar equipaments substitutius de la llar.  
- Proporcionar prestacions tècniques a persones que es troben en greus dificultats per a accedir a l'ús normalitzat dels sistemes ordinaris de protecció social.  
- Fomentar les mesures de reinserció orientades a normalitzar les condicions de vida dels discapacitats.  
- Atendre les disfuncions bàsiques que es produïxen en el medi social i en els nuclis de convivència bàsics, corregint-les o en tot cas compensant-les.  
- Coordinació amb pares, equips tècnics i professionals que atenen el discapacitat.  
B.6. Professor/a titular de centre d'educació especial  
És el professional que, estant en possessió del títol de mestre especialista en educació especial, o qualsevol altre que li habilite per a esta funció, té a càrrec seu un curs, o impartix als alumnes les matèries considerades fonamentals, arreplegades en un programa oficial.  
PERSONAL D'ADMINISTRACIÓ  
B.19. Cap d'administració  
És el professional que, estant en possessió de la titulació adequada, té a càrrec seu la direcció administrativa de l'empresa o centre, depenent d'ell les diverses funcions administratives a què imprimix unitat. Haurà de tindre preparació completa dels distints treballs que una administració suposa, estarà al tant de la legislació i disposicions oficials que es dicten en relació amb el servici que té encomanat i totes les instruccions que done l'empresa per a la bona marxa administrativa i ordenació dels servicis.  
GRUP C  
S'agrupen en esta categoria tots aquells professionals que són contractats preferentment en virtut de la seua titulació de batxiller, FP-II o equivalent, per a exercir en funcions pròpies de la seua especialitat o experiència.  
Pertanyen a este grup les següents categories professionals:  
PERSONAL D'ATENCIÓ DIRECTA  
C.4. Educador de centre educatiu  
És qui amb la titulació i especialitat adequada al tipus de centre de treball col·labora amb l'equip tècnic en l'execució dels programes educatius d'hàbits d'autonomia, habilitats socials, activitats rehabilitadores i activitats extraescolars d'oci i temps lliure i qualsevol altra per al normal desenvolupament de l'aula d'acord amb la seua categoria laboral.   
PERSONAL D'ADMINISTRACIÓ I SERVICIS  
C. 7. Oficial administratiu de 1a  
És la persona que amb la titulació pertinent actua a les ordes del gerent o cap d'administració, i que s'encarrega d'un servici determinat, amb iniciativa i responsabilitat en el mateix i amb altres empleats o no a càrrec seu.  
C. 8. Oficial de 1a de servicis generals  
És el tècnic que posseïx i aplica quan és necessari els coneixements de la seua especialitat amb correcció i eficàcia.  
C. 9. Cuiner/a governanta  
És el que s'encarrega de la intendència alimentària del centre, del subministrament, elaboració, condimentació i presentació dels aliments així com de l'atenció del seu servici en les degudes condicions. És responsable també del manteniment i conservació de les màquines i utensilis.  
C. 10. Conductor/a de 1a  
És la persona que, estant en possessió del carnet de tipus «D», realitza el transport en vehicles de més d'1 + 8 places.  
GRUP D  
Pertanyen a este grup tots aquells treballadors que preferentment amb titulació de FP-I o graduat escolar, són contractats per a realitzar alguna de les funcions següents:  
PERSONAL D'ADMINISTRACIÓ I SERVICIS  
D.3. Auxiliar administratiu  
És qui es dedica a operacions elementals de caràcter administratiu i que no requerixen iniciativa professional.  
D.4. Oficial administratiu de 2ª  
És la persona que amb iniciativa i responsabilitat restringides, a les ordres d'un superior (oficial administratiu de 1r o cap d'administració), executa treballs de caràcter auxiliar secundari que només requerixen coneixements generals tècnic administratius com ara: correspondència, mecanografia, arxius, operacions bancàries simples, etc. i qualsevol altra operació elemental de caràcter administratiu.  
D.5. Oficial de 2a de servicis generals  
És la persona contractada que actua davall les ordres de l'oficial de 1a i executa amb suficient correcció i eficàcia treballs propis de la seua especialitat.  
En esta categoria s'inclou l'oficial de manteniment i cuiner.  
D.6. Conductor/a  
És el treballador o treballadora que estant en possessió del carnet exigit per a l'efecte per la legislació vigent per als servicis públics de viatgers té a càrrec seu el trasllat de les persones amb discapacitat tant en autocars com en turismes habilitats amb este fi.  
GRUP E  
Pertanyen a este grup aquells treballadors i treballadores que sense cap requisit de titulació són contractats per a realitzar les funcions de:  
PERSONAL DE SERVICIS  
E.1. Guarda  
És la persona encarregada de la custòdia i vigilància de les dependències i dels centres, supervisió de l'estat de les instal·lacions en els moments en què no hi ha activitat normalitzada, especialment durant les nits i dies festius.  
E.2. Auxiliar de servicis generals i domèstics  
És la persona que s'ocupa de la neteja de les dependències del centre, del llavat, costura, planxa, així com dels utensilis de cuina.  
E.3. Auxiliar de menjador  
És el treballador que contractat a este efecte i a les ordres de l'equip tècnic col·labora amb este a l'hora de distribuir i administrar menjars a les persones amb discapacitat.  
E.4. Auxiliar de transport  
És el professional que s'ocupa de:  
- Pujar i baixar a les persones amb discapacitat, les seues bosses i cadires de rodes.  
- Controlar la neteja en el trajecte.  
- Participar en la confecció d'horaris i itineraris.  
- Passar comunicat immediat de les incidències.  
E.5. Ordenança  
És la persona encarregada de fer encàrrecs dins i fora del centre, orientar el públic, copiar i fotocopiar documents, arreplegar i entregar correspondència, atendre el telèfon, vigilar els accessos al centre i les seues dependències, controlant les entrades i eixides de les persones i donar part al seu superior immediat de les reparacions necessàries.  
CAPÍTOL 2: CATEGORIES FUNCIONALS  
S'agrupen davall este epígraf els càrrecs temporals de coordinació i direcció que a continuació s'especifiquen:  
1r. director/a del centre  
És la persona responsable del funcionament correcte del centre, i el representant de les instàncies superiors.  
Seran les seues funcions les següents:  
- És responsable de la gestió global del centre, coordinant-se amb els òrgans superiors corresponents.  
- Coordina i organitza els programes i activitats de tots els departaments del centre per a així aconseguir un funcionament efectiu del mateix.  
- Presta assessorament i suport dins de l'àmbit de les seues competències als òrgans de participació del centre i eleva als òrgans superiors les propostes i resolucions que s'adopten.  
- És el responsable davant de l'entitat titular del personal del centre.  
2n. Cap d'estudis  
És la persona responsable del desenvolupament del quadre pedagògic del centre educatiu.  
3r. Secretari/a  
És la persona responsable de redactar i custodiar el llibre d'actes del Consell Escolar del centre.   
ANNEX III  
CATEGORIES PER ALS CENTRES ESPECIALS D'OCUPACIÓ  
Els centres especials d'ocupació són empreses l'objectiu principal dels quals és la integració de persones amb discapacitat en el mercat laboral per mitjà de la realització d'un treball productiu, participant regularment en les operacions del mercat i tenen com a finalitat assegurar una ocupació remunerada i la prestació de servicis d'ajust personal i social que requerisquen els seus treballadors amb discapacitat, al mateix temps que es constituïxen en un mitjà d'integració o trànsit del nombre més gran de discapacitats al règim de treball normalitzat.  
La totalitat de la plantilla dels centres especials d'ocupació estarà constituïda per treballadors amb discapacitat, sense perjuí de les places en plantilla del personal no discapacitat imprescindible per al desenvolupament de la seua activitat; este no es computarà als efectes de la ràtio de personal discapacitat del centre especial d'ocupació. Tindran eixa consideració, sempre que no siguen ocupades per persones amb discapacitat, la gerència o direcció del centre especial d'ocupació, el personal de suport de les persones amb discapacitat psíquica o malaltia mental, així com el d'ajust personal i social.   
CAPÍTOL 1: CATEGORIES DE CENTRES ESPECIALS D'OCUPACIÓ  
GRUP 1  
1.1. Tècnic superior:  
Titulació professional: Títol acadèmic de grau superior.  
Contingut de la prestació: exercix funcions pròpies de la seua titulació i experiència en llocs que impliquen responsabilitat sobre una unitat organitzativa, amb comandament directe o no sobre el personal del mateix grup professional o de qualsevol altre.  
GRUP 2  
2.1. Tècnic mitjà.   
Titulació professional: Títol acadèmic de grau mitjà.  
Contingut de la prestació: exercix funcions pròpies de la seua titulació i experiència en llocs que impliquen responsabilitat sobre una unitat organitzativa, amb comandament directe o no sobre el personal del mateix grup o de qualsevol altre.  
2.2. Cap de producció.   
Titulació professional / aptituds professionals: formació a nivell de BUP o FP-2.  
Contingut de la prestació: són aquells tècnics que tenen la responsabilitat del treball i la seguretat del personal. Té a càrrec seu la direcció dels tallers, control de combustibles, matèries primeres, etc., classificació i distribució de treballs i personal a càrrec seu, estudis de producció i rendiments, havent de participar en la producció.  
2.3. Cap d'administració.   
Titulació professional / aptituds professionals: formació a nivell de BUP o FP-2.  
Contingut de la prestació: són aquells tècnics que tenen a càrrec seu la direcció administrativa de l'empresa o centre, d'ell depenen les diverses funcions administratives a les quals imprimix unitat, amb comandament directe sobre el personal d'administració. Haurà de tindre preparació completa dels distints treballs que una administració suposa, estarà al tant de la legislació i disposicions oficials que es dicten en relació amb el servici que té encomanat i totes les instruccions que done l'empresa per a la bona marxa administrativa i ordenació dels servicis.  
GRUP 3  
3.1. Cap intermedi.   
Titulació professional / aptituds professions: formació a nivell de BUP, FP-2 o coneixements equivalents i experiència.  
Contingut de la prestació: són aquells tècnics que estan al front d'un taller o grup de treball i coordinen, dirigixen i supervisen el treball d'estos i realitzen, així mateix, funcions pròpies de la seua formació i experiència.  
3.2. Tècnic ajudant  
Titulació professional / aptituds professionals: formació a nivell de FP-1 o coneixements equivalents i experiència.  
Contingut de la prestació: són aquells tècnics que exercixen funcions pròpies d'especialitats tècniques, poden exercir supervisió sobre l'execució de treball d'altres persones, així com ajudar el cap de producció o cap intermedi en el seu grup.  
3.3. Oficial de 1a.  
Titulació professional / aptituds professionals: formació a nivell de FP-1 o coneixements equivalents i experiència.  
Contingut de la prestació: són aquells tècnics que posseïxen i apliquen quan és necessari els coneixements de la seua especialitat amb correcció i eficàcia.  
3.4. Oficial administratiu de 1a.  
Titulació professional / aptituds professionals: formació a nivell de FP-1 o coneixements equivalents i experiència.  
Contingut de la prestació: són aquells tècnics que amb la titulació pertinent actuen a les ordres del gerent o cap d'administració, i que s'encarreguen d'un servici determinat, amb iniciativa i responsabilitat en este i amb altres empleats o no a càrrec seu.  
GRUP 4  
4.1. Oficial de 2a.  
Titulació professional / aptituds professionals: formació a nivell de FP-1 o coneixements equivalents i experiència.  
Contingut de la prestació: són aquells professionals que actuen davall les ordres d'un superior i executen amb suficient correcció i eficàcia treballs propis de la seua especialitat.  
4.2. Oficial administratiu de 2a.  
Titulació professional / aptituds professionals: formació a nivell de FP-1o coneixements equivalents i experiència.  
Contingut de la prestació: són aquells professionals que amb iniciativa i responsabilitat restringida, a les ordres d'un superior, executen treballs de caràcter auxiliar secundari que només requerixen coneixements generals tècnic administratius com ara: correspondència, mecanografia, arxius, operacions bancàries simples, etc., i qualsevol altra operació elemental de caràcter administratiu.  
4.3. Auxiliar general.  
Titulació professional / aptituds professionals: formació a nivell de FP-1 o coneixements equivalents i experiència.  
Contingut de la prestació: són aquells professionals que són contractats per a realitzar funcions elementals de caràcter general a partir d'una suficient correcció i eficàcia, però que no tenen el grau de complexitat o especialització dels tècnics.  
4.4. Auxiliar administratiu.  
Titulació professional / aptituds professionals: formació a nivell de FP-1 o coneixements equivalents i experiència.  
Contingut de la prestació: són aquells professionals que es dediquen a operacions elementals de caràcter administratiu i que no requerixen iniciativa professional.  
GRUP 5  
5.1. Operari de 1a.  
Titulació professional / aptituds professionals: formació a nivell FP-1 o coneixements equivalents i amb experiència en el treball que realitzen.  
Contingut de la prestació: són aquells treballadors que realitzen funcions d'un ofici o tasca la perícia dels quals exigix certa pràctica o especialitat i que no requerixen iniciativa professional.  
5.2. Operari de 2a.  
Titulació professional / aptituds professionals: sense cap titulació i amb experiència en el treball que realitzen.  
Contingut de la prestació: són aquells treballadors que realitzen funcions senzilles d'un ofici o tasca de certa perícia que exigix pràctica o especialitat i que no requerixen iniciativa professional.  
5.3. Peó.  
Sense cap titulació i sense experiència laboral.  
Exercix funcions bàsiques de l'empresa sense necessitat titulació, aptituds professionals o experiència laboral.  
La classificació del personal consignada en este article és merament enunciativa. No suposa l'obligació de tindre proveïdes totes les places si les necessitats i el volum del centre no ho requerixen.   
CAPÍTOL 2: PROMOCIÓ DE TREBALLADORS EN EL GRUP 5É  
La promoció dels treballadors amb discapacitat en els centres especials d'ocupació, especialment els que posseïxen una minusvalidesa psíquica o malaltia mental, ha constituït un dels elements centrals en el debat, estudi i avanç de Fevalcee, FETE-UGT i CC OO.  
Així, els treballadors contractats amb la categoria de peó i que no necessiten suport laboral promocionaran a partir del tercer any a la categoria d'operari de 2a, i de la mateixa forma per a la categoria d'operari de 1a, a comptar de l'1 de gener de 2005.  
Els treballadors contractats en la categoria de peó que necessiten suport laboral promocionaran a partir del cinqué any a la categoria d'operari de 2a, i de la mateixa forma per a la categoria d'operari de 1a, a comptar des de l'1 de gener de 2005.  
Tots els centres especials d'ocupació valoraran aquells treballadors que puguen promocionar amb anterioritat als terminis mencionats en els paràgrafs anteriors, amb l'objectiu d'afavorir la integració i inserció laboral de les persones amb discapacitat.  
Paral·lelament, es crearà una Comissió de treball formada per Fevalcee, FETE-UGT i CC OO a fi de valorar els resultats i proposar a l'administració propostes de millora per al funcionament dels centres, la condicions laborals dels treballadors i la legislació en matèria de dret i ocupació per a la discapacitat.  
   
ANNEX IV  
TAULES SALARIALS 2009  
Conveni autonòmic de centres d'atenció a persones amb discapacitat  
TAULA GENERAL  
  
CENTRES D'EDUCACIÓ ESPECIAL CONCERTADA O CONVINGUDA (\*)  
  
(\*) A aquests salaris cal afegir les quantitats següents com deute en concepte d'homologació de 2006, 2007 i 2008, en el cas que encara no se li haja abonat al personal corresponent:  
  
COMPLEMENTS SALARIALS  
  
PLUS DE FESTIVITAT  
  
CENTRES ESPECIALS D'OCUPACIÓ  
  
FESTIVITAT  
  
TAULA DE PROGRAMES  
  
COMPLEMENTS SALARIALS  
  
PLUS DE FESTIVITAT  
  
\* \* \* \* \*  
ANEXO IV  
TABLAS SALARIALES 2009  
Convenio Autonómico Centros de atención a personas con discapacidad  
TABLA GENERAL  
  
CENTROS DE EDUCACIÓN ESPECIAL CONCERTADA O CONVENIADA (\*)  
  
(\*) A estos salarios hay que añadir las siguientes cantidades como deuda en concepto de homologación de 2006, 2007 y 2008, en el caso de que todavía no se le haya abonado al personal correspondiente:  
  
COMPLEMENTOS SALARIALES  
  
PLUS DE FESTIVIDAD   
  
CENTROS ESPECIALES DE EMPLEO  
  
FESTIVIDAD  
  
TABLA DE PROGRAMAS  
  
COMPLEMENTOS SALARIALES  
  
PLUS DE FESTIVIDAD  
